url: =SARAH leh Thukhensat khialhna hang anungsang thute. Sermon Series by Rev. Pau D. Lian D.MIN (Ph.D Student) - Laibu Saal\nHome > Thuluui/Articles > SARAH leh Thukhensat khialhna hang anungsang thute. Sermon Series by Rev. Pau D. Lian D.MIN (Ph.D Student)\nSARAH leh Thukhensat khialhna hang anungsang thute. Sermon Series by Rev. Pau D. Lian D.MIN (Ph.D Student)\nSARAH leh Thukhensat khialhna hang anungsang thute\nPaunak khatnazangei uhtam, “behind every great man is a great woman,” [pasal thupite numei thupi-inzui] ciha ommah bangin Sarah zong tuabang hipah hi. LST sung ih etciang Sarah akitheih phadeuhnapen numeite lakah na akilamdang sakkhat ahihi. Tua alamdang na-anuai ah gensuksuk ding hihang. Sarah a melhoih mahmah hi. Amin khiatna mahmahzong, “princess” kumpi nucihna hi. Sarah mahbangin alawmpa, Abraham zong Hebrew 11 na-ah upna lamah a-etteh huai pen in kiciam teh hi. Pasian in Sarah asapciangin apianna gamnusia in theihloh gam ah apaiding in sam hi. Ahangzong theilo hi. Theihngeiloh mitawh kimu/teng khawmding ahi hi. Pasian sapna “ahang” theikei mahleh thumangin zuipahhi.\nIhtheih ngeiloh na-ah pemta [refugee] in ih omciang bangteng ihlungsim sungaha om a?\nSarah pen anuntaksungin ten/omna kilaihtawntung hi ahangpen alawmpa, Abraham nungzui ahih man in ahihi. Nadangte sangin Sarah deihpenpen ahihleh, “ta” neihding hi. Tekta mahleh, a upnatawh kizui-in takhat ngah hi. Tua takhat tungpan van a aksi zahleh lei a sehnelzah suanleh khaak nei hi.\nLaisiangtho sung tawh kituak in enciatciatni:\nSarah tangthu pen Piancil 12, pan hi a, Pasian in Abraham asap laitak ahi hi.\n1. Pasian in Abraham bangsem in ci ahia? Pian 12: 1 Topa in Abram kiangah, “Na gam, nabeh, le napa’ inn panin nang konglah ding gamah pai in” ci hi.\n2. Abraham, Pasian in bang kamciampia ahia? Pian 12:2-3 Thupha a ngah dingin minam lian khatin nang hong bawlin, thupha hongpia-in na min kong liansak ding hi. Nang thupha hongpiate thupha kapia dinga, nang hong samsiate ka samsia ding hi. Nang’ thupha ngah bangin thupha angah nadingun leitung midang khempeuh in hong gen ding uh hi, a ci hi.\n3. Abraham in bang sem ahia? Pian 12:4,5 Tua ciangin Topa gensa bangin Abraham pai a, pileh pudin munzahin upa mahleh uh, Sarahte nuntak nopna kipan pan hi. Gamdang ah pai-in tanei lolai himah leh mitampite pasuak sak hi. Pasian in pai-un ci-a asawlna mun atheih lohhangun, avan te uh guangin thumang takin pai uh hi. Tai tulvalbang khetawh pai ahihman un Sarah in atawmpen 12 vei peuhmah puanbuklam ding hi.\nTuhun in mundang ihkisuan dingciang innkuan, lawm, pawlpi leh sangkahnate ihnutsiat dingpen haksa kisa mahmah hi. Aphawkhuai thukhatah, innkuan nuntakna pen muntung ah kinga’ hilozaw a, Zeisu tungah kinga hi cih hongphawksak hi. Sarah muntampi kituah kawikawi mahleh Pasian in nusiagen lo ahihman in mawhna bawlkha mahleh thupha piaveve hi.\n4. I Peter 3:1-6 na-ah Sarah pen zihoih etteh takin nagen hi. Adiakin 4 na-ah, “Pasian muhna ah a manpha mahmah ahi lungsim puakzia”, a tul theilo sunglam hoihna na bulphuh zaw un… Sarah zong tu-a bangmahin gamt a, a pasal Abraham thumangin Topa aw a ci hi. Sarah Canaan hongtun khitciang kialpi hongtung a, Egypt gam paidingin Abram tawh khensat uh hi. [Hih mun ah Pasian adotlam uh or Pasian sawlna omlo hi]\n5. Abraham in Sarah bangthu hilh ahia? Pian 12:13 Nangpen ka sanggam nu ci lehang, nangma hangin kei adingin thuhong hoihzaw ding a, nangma hangin ka suakta thei kha ding hi. Abraham muhna leh Pasian muhna akilam danna namu hiam? Abraham in azi, kasanggam hicileng khial kenteh acih hangin Pasian leh Faro mai-ah zuauthu gen hong hita hi.\n6. Abraham in Pasian bangci kheem ahia? Pian 12:15 Faro’ uliante in amah a muh uh ciangin Faro kiangah amah aphat [flattering] uh hi.\n7. Pasian in Sarah bangci dal ahia? Pian 12:17 “Ahih hangin Topa in Abram zi Sarai huhau in Faro le a innkuanpihte gimna lianpi thuaksak hi.” Pasalte pen zite adingin honghu hongdal ding ahihhangin hihhun laitak Sarai kuatung kinga ahia? Ih pasalte zong mihing mah ahihcianga khatveivei kicinlohna omthei hi cih nupite honglak hi. Ahih hang Pasian kicing hi. Pasian tungah Sarah ki-apna nasia mahmah ahihman in Pasian in alamdangpi in kem hi. Ahizong Sarai lungsim kipnai lianlo hi ahangpen ciing [taneilo] ahih man hi. Tanei nuam tanei theilo nupiten, Sarai bangci omding cihpen telmahmah ding hi. Pasian in minam liante’ nu/pa konghisak ding acih man ahihi. Paunak 30:15,16 Taciing numei kahna awsangin athuukzaw kahna omlo hi naci hi.\nAbram leh Sarai in tanei dingcih kammal Pasian kiangpan azak uhpen kum 10 bangcingta hi. Pasian kamciam atangtunma in lungduaizo nawnlo uh hi. Suan lehkhat acih na mun a Sarai in kei tektek nuding hilo kaitam aw cih lungsim hong lut hi. Sarai ih etma in nangleh kei Pasian tungah hong kamciam ihngakzawh loh bangzah om hiam cih ki enpak ni? Sarah in Abram it mahmah a, taneih dingzong alungtup pi mah ahihi. Sarah in Topa tungah athungetzong phawk ngel ding hi. Abram in Pian 15:2 “Topa Pasian aw, bang hong pia dingna hi hiam? Ta nei loin ka omlai hi. Ka inn luah ding pa pen Damaska mi Eliezer ahi hi. Ta nongpia kei a, ka inn sunga asuak sila in keima gamh aluah ding hi ta hi aci hi. Upna hongneu ciang in na innkuan sung planning zong kilaih thei hi. Sarah in ngimna [planning] khat hong neikhia ta hi. Sarah mihoih mahmah hina pin nahoihkhat ahoihlo lampi tawh hong ngahsawm hi.\n8. Sarah in Abraham bang sepding acian[idea] pia ahia? Pian 16:2, “Sarai in Abram kiangah, “Tu in en in Topa in ka ta neih ding hong khaktan hi. Ka sila numei kiangah lum in. Ama sung panin keimah in ta a nei ding ka hikhat ding hi” aci hi.\n9. Hagar minam bang ahia? Pian 16:3, “Tua ahih ciangin, Kanaan leitangah Abram kum sawm aten khit ciangin Abram’ zi Sarai in Egypt mi a sila numei Hagar la-in a pasal Abram’ tungah zi-in a pia hi.” Hagar in Sarai te nupa Egypt apai navuah zuikhading hi. Egypt apai na uhpen Sarai te nupa khensat tawm hi a, Pasian geelna khatzong pa, kilkel lo hi. Pasian deihna lotawh thu ihkhensat ciang, alemlo nakhat peuhpeuh hongtung pahpah thei hi. Tua naneukhat-in buaina lianpi piangsak thei hi. Sarah ngimna [planning] pen aphuah tawm hizenzenlo hi. Hua pekpek, Abram Ur khuapek a omlai a’ tua mi tengeina khat, sila te’ tate hangin nu dinmun ngahna, ahi hi. Apoi mahmah thukhat ah, Sarai leh Abram tunga thupiang atunga ihgen tepen Pasian geelna hi lo hi. Eite zong ikidop mahmah dingkhat ah, Leitung cileh sadeih luatna hang ngimna te Pasian ngimna hi ihcih loding thupi mahmah hi.\n10. Pian 16:1-2 na-ah’ Abram mawhna hangin nalianpi thumte in anungsang ah hongsu kha hi. Sarah in upzawh lohna khaici [seed] anuntakna ah hongpalh khiatna dingin munlasak hi. Sarah uplahna pen ahithei lua hi, banghang hiamcih leh tanei dingin upa luamahmah zo hi. Sarah hun hita leh tuhun inzong ama kumzahtawh tanei omnawn lo hi. Sarah in Pasian in amah ahuh sangin aman’ Pasian huh sawm hi. Pasian in hongpia ning cihpen ngakzo lo in Pasian piakding nau apiantheih nading in aman vai hawm hi.\n11. Uplah na kilawh baihmahmah hi. Sarah uplah na agei a omte lawhpah lian hi. Sarah bangin uplah na naneihciang mikhat peuhpeuh in na uploh na hongbeh laphiam? Bang nacingaih sun a? Tua nu/pa in tuaci genzaw leh nacih a om hia? Midang upna neute nahuh/panpih ciang bangsinna nangah a?\n12. Pasian Vangtungah hongtutsan in ih nasepte honghaksa sak aitam! Hilo hi. Aman eite hong it hi. Ahoih pen mah hongdeihsak hi. Matte 7:11 in bangci gen ahia? Note mihoih lo hinapi-in na tate uh tungah na hoih piak ding ngaihsun thei na hih uhleh vantungah a om na Pa un angen mite tungah na hoihte hong piazaw mahmah ding hi lo ahi hiam?\nSarah ngimna alehlo lampiang\n13. Buksungkhat a omkhawm te-adingin thusim cih omthei lo hi. Abraham leh Hagar in tanei hicihthu, thusim omthei lo hi. Hagar omzia [attitude] Sarai mai ah hongkilaih ta hi. Api mai ah Hagar in bangci a? Pian 16: 4 Amah in Hagar luppih a, Hagar gai hi. Amah agai lam akitheih ciangin kiphasakin atonu simmawh bawl hi. Hagar amahleh amah, atonu sangin alianzaw in hongki muta hi. Abraham tawhta aneih man ahi hi. Sarah in Hagar gai a-etciang hih in Abraham hauhnateng luahding aci kha ding hi. Abraham leh Hagar alupsak thu Sarai kisik ta hi. Sarah in Hagar asetsan dan manlo ahihman in, Hagar gamsungah hongtai khia-a, lungleng, lungmang leh lau-in a omlai tak Topa vantungmi in hongho pih hi.\n14. Vantungmi in koi-ah paiding leh banghih dingin sawl ahia? Pian 16:9 Tua ciangin Topa vantung mi in ama kiangah, “Na tonu kiangah ciahkik inla, ama tungah ki-apin, aci hi.\n15. Vantungmi in tua naupang mailam ding bangci gen ahia? Pian 16:10 Topa vantungmi in amakiangah “Na suanleh khakte nakpitakin tamsak ding ka hih manin amaute kisim zolo dinghi zong aci hi.\n16. Hagar in tua naupang min kua phuak ahia? Pian 16:11-12, Tuaciang in Topa vantungmi in ama kiangah “En in, nau napaii a, tapa khat na nei ding hi. Ama minpen Ishmael na phuak ding hi. Banghang hiamcih leh Topa in nangma thuakna hong mu khin hi. Amah pen la azual nailo bangding a, amah in mikhempeuh langpangin mi khempeuh in amah langpang ding hi. Ama behte khempeuh a langpangin om ding hi,” aci hi…. Angaih suthuai khatah hihbang naukhat innsungah hongsuak ding in thupha hongpuakding sangin thusia hongkeng zaw leh bang ihcih tam? Abraham in asawtna ciang Hagar leh Ishmael paikhia sak hi. Pian 21:9-21… 10”Tua ahihciangn amah in Abraham kiangah, “Hih sila numei a tapa tawh lawnkhia in; banghang hiam cih leh sila numei tapa in ka tapa Isaac luah khawmthei lo ding uh hi,” aci hi.\n17. Sarah geelna hangin amahbek hilo in mitampitak khialsak hi.\nPasian kamciam tangtungta!\nKum 13 khit Pasian in akamciam khitciangin ta hongneih tuanloh uhciangin, anupa un Abraham leh Sarah teksemsem ta uh hi. Leitung pilna tawhci leng nausuah ding hithei nawnlo himah leh, Pasian in mikhempeuh in a-upnawnloh dong ngakse hi. Tuaciangin Isaac tapa hongsuak hi.\n18. Pasian kammal Abraham tungah mithum in bang hong gen uh? Pian 18:10 Amaute khatin, “Tuzawh kha kua khitciangin kong paikik taktak dinga, na zi Sarah in tapa khat nei ding hi” aci hi. Sarah in amanung puanbuk kongah nangai hi.\n19. Sarah tua thu [news] bangci zak? Pian 18:10-12, Tua ciangin Sarah amahmah nui in, “Kei ka teek khit, ka topa zong a teek khitin tua bang hi thei nawn ding ahi hiam? Aci hi… Tutaktak in Pasian in kamciam bek hinawn lo in tazong apiak ding hun hita hi. Amasa in athuzak natungtawn in Sarah nui hi. Anih un teek ahih man ahi hi.\n20. Hong it Pasian, ihlungsim hongthei Pasian nei hi hang. Ahoih pen mah ei-ading in hongdeih sak hi. Pasian in angaihsut huai bangdot na dong ahiam? Pian 18:14Na khat peuhpeuh Topa adingin haksa lua ahi hiam? A kisehsa tuzawh khakua ciangin nang kiangah kongpai kikdinga, Sarah in tapa khat nei ding hi,” ci hi.\n21. Sarah in muangzo takkei mahleh, upna mahtawh kalsuan veve hi. Mark 9:24 mipa tawh kibang hi. “Thakhatin naupang pa kiko a, “Ka um hi; ka upna akicin nadingin hong huh in,” aci hi…\n22. Hebrew 11: ah upna bangci gen ahia? “Upna nei icih ciangin ihmuh theih nailo ilamette ngah takpi ding, ci-in muanna lungsim neihna ahihi.\n23. Upna lotawh Pasian ihlungkim sakthei diam? Hebrew 11:6 “Upna lotawh kuamah in Pasian lungkimsak zolo hi.\n24. Hebrew 11:11, Sarah upna bangci gen ahia? “Sarah ataneih theihding hun beikhin napi-in ama tungah thuciam pa zuau loding, ci-in Abraham in upna aneih nahang mahin Sarah gai-in ta anei ahi hi.” Sarah in Abraham tungah nakhempeuh kinga lo hi. Napasal, upate leh siate upna tawh bangmah kingah zolo cihna honglak hi. Sarah in ataneih ding aup zawhloh a anuih mahbang in, Isaac ata min inphuak uh a, “nui” cihna hi.\n25. Banghangin Isaac ata minding in phuak ahia? Pian 18:12, 21:6 enkaak ni. Tua ahih ciangin Sarah amahmah nui-in “keei tateek khit, ka topa ateekkhitin tua bang hithei nawn ding ahi hiam?... Pasian in kei-ading in nuamin nuihzak nading hong bawlsak khin hi.” Sarah anuih masak pen a-uplohman hi a, anuih nunung pen alungdam na ahihi. Pasian in kum 37 sung Isaac nuntak na-amit tawh mu in nuntak pih hi.\n[Nangzong akilam dangin in bawlin] Make a difference in your world\nPasian tungah kingak kawma sinna pen asepsangin agen in baihzaw hi. Upna hongkon lawh ahiman ahi hi. Sarah upna lian neinapi in mihing tungah kinga khazel hicih hongtheisak hi. Zuaukhem napan in kileh kikin thuman tawh Pasian hongzuat ciangin Pasian kamciam hongtang tungzopan hi. Upna lianneih na ii thupitna leh mihingtung ah kingakna hongthei sak hi. Sarah tangthu ihsim khitciang nangleh nangleh nang naphawk hiam? Tuadan in omngei, hihngei ing naci hiam? Koilam zaw ah na nuntakna tulaitak in om a? Pasian tungah maw ahihkei leh mihing tungah kinga maw?\nNanuntak na ah Pasian hongkamciam sa omcih theina pin, nangkhuasak ziate tawh akibatloh nate na mu hiam? Pasian thuhilh namah zui-in Filipi 4:6, “Thukhat peuhpeuh ah lunghimawh luakei unla, naki sap bangbang uh lungdam natawh Pasian kiangah nangenun.” Hihbang in azang theiding in Topa thupha hongpia hen!\nPasian umnumei khatna hihnatawh abeisa a na-upna in gualzawhna hongpiak lohhun namukha ngeihiam? Nisim nathuak haksatna te nazawh nadingin Pasian tungah kinga den in. Zani aa na-upna tawh tuni-in gualzolo ding hiteh, tuni a natuah haksatna pen tuni aa na-upna bekmah in honggualzawh pihding hi.\nSarah nuntakna in hongtheihsak na ah, ihkhialciangin hongmaisak zel Pasian ihneihna zong hongphawksak hi. I John 1:9\nSarah nuntakna pan nangah sinna te hangin nangzong akilamdangin na omna kiimleh pamah bangna sepsawm hiam?\nfrom: jeffrey Pau Do Lian <lianjeff@gmail.com>\ndate: Tue, Jul 26, 2016 at 6:53 AM\nItem Reviewed: SARAH leh Thukhensat khialhna hang anungsang thute. Sermon Series by Rev. Pau D. Lian D.MIN (Ph.D Student) Description: Rating: 5 Reviewed By: Cinpu Zomi


timestamp: atn

url: =LESSON 3 | APRIL 11 – 17 KHRIS IN KUA HIAM? ~ MUC\nLESSON 3 | APRIL 11 – 17 KHRIS IN KUA HIAM?\nLESSON 3 | APRIL 11 – 17\nKHRIS IN KUA HIAM?\nSABBATH NITAK: TU KAAL SUNG SIM DING: Lk. 4: 16 – 30; 6: 5; 9: 18 – 27; Eph. 1: 3 – 5; 2Pet. 1: 16 – 18.\nKAMNGAH: Tua ciangin Jesuh in, “ tua ahihleh note in kei kua hi, hong ci na hi uh hiam? ci-in a dong hi. Tua ciangin Peter in, “ Nang pen Pasian’ Khrih na hi hi,” ci-in a dawng hi. Luke 9: 20.\nKhrih in kua hiam, cih dotna pilna le khanggui thu tawh kisai hi bek lo-in mi khempeuh tungah kipia nuntak tawntungna thu hi zaw hi. Mi tampi in Khrih’ nasep hoihsa, Ama’ kammalte\ndeih, a lungduaizia, a lungneemna cihte a kipan ama a dingin a nungta hihlohzia, bawlsiatna thuak taleh thukkik lo-in a thuak keeikaaizia cihte lamdang hi. Tu hunin zong Khrih in thuman thutak nasempa, natna damsakpa, lamet bei mite lametna piapa hi, ci-in i um hi. Khrih in sia khempeuhte’ Sia, siatna langpangpa, makai hoih penpen, lungsim tawng dong a thei khiapa ahi hi. Hih bangin Khrih i muhzia khempeuh in, “Kei in kua ka hiam,” ci-in dotna kicingsak zo lo hi (Lk. 9:20). Hih dotna a dawng ding kuama in pelh thei lo hi. Tawntung i om nading mun in, Khrih’ thudot i dawnna tungah kinga hi\nKHRIH I MUHZIA\nGospel Thubute, Thuciam Thak cihte sim in. Hihte in Khrih’ nasepte banah Jesuh in kua hiam, cih hong hilh hi. Ama sep khempeuh Amah kua hiam cih teci hi pah hi. Khrih in Pasian hi, Honpa hi, Amah bekin tawntung nuntakna lampi hi. Hih thute ngaihsut kul a, a deihna i tel manin tawntung nuntakna hong ngahsak hi.\nLuke 4: 16 – 30; Jn. 3: 10 sim in. Bang in mite’ gamtatzia makaih hiam?\nKhrih’ pianna khua mite in Khrih’ nasep a muh tak ciangun, Khrih in kua hi, cih lamdangsa mahmah uh hi. Khrih’ bawl na lamdangte le ama’ thugente lamdangsa mahmah uh hi (Lk. 4: 22). Ahi zongin Khrih in amaute’ mawhna a hilh tak ciangin, a langpanna lungsim uh amaute’ gamtatna in pulaak hi.\nLk. 7: 17 – 22 sim in. John in Khrih bang thu dong hiam? Bang hangin dong hiam?\nJesuh hong pai ding hi. Jesuh in Pasian’ tuuno hi, ci-in a pulaak a magenkhol John nangawn in a lungsim sungah muanmawhna nei kha hi. “Hong PAI DING PA nang mah na hiam? Ahih kei leh, lamen lai ding ka hi uh hiam? ci-in thudong hi (Lk. 7: 19). Khrih in John’ dotna dawnglian lo hi. Ahi zongin, khebaite in lampai hi. Miphaakte in damna ngah hi. Bengngawngte in khuaza thei hi. Misite thokik hi. Cimawh a zawng mite tungah lungdamna thu kihilh hi, ci-in zasak hi (aneu 22). Khrih in John’ dotna dawng lo hi. Bang hang hiam cihleh, Khrih’ nasepte in Amah in kua hiam, cih pulaak khin hi.\nKhrih’ dawnna in John lunghimawhsak thei hi. Bang hang hiam cihleh, Khrih in tua bangin na lamdang tampi bawl ahih leh, bang hangin, kei, thongsung panin hong honlo hiam? ci kha thei hi. Hamsatna i tuah khak ciang Pasian muanlahna nei lo kua om hiam? Pasian in vanglian mahmah ahih leh, bang hangin hih bang tuak ka hiam? ci-in i ngaihsut khak hun om thei hi. Bang hangin Singlamteh in tua bang ngaihsutna khempeuh pan lungnopna hong pia hiam?\n“Pasian Tapa,” “ Mihing Tapa,” hih min nihte Gospel Thubu sungah Jesuh in kua hi, cih a pulaak minte ahi hi. Mihing Tapa cih min in Pasian in mihingin a hong pianna pulaak hi. Pasian’ Tapa cih min in Pasian ahihna, Nam Thumgawm Pasian khat sung pan Nam Nihna Pasian hi, cih a pulaak min hi. Hihte in Jesuh Khrih’ bawl na lamdangte thupi takin ngaihsut ding hong hilh hi. Jesuh Khrih in Pasian hi, mihing lah hi. Hih thu in a kitel zo lo ding thuthuk hi. I telzawh loh manin thuman ahihna kiam lo, i lametna zong maimangsak lo hi.\nLk. 1: 31, 32, 35; 2: 11 sim in. Jesuh in kua hi takpi hiam?\nLuke 1: 31, 32 sungah vantungmite in Jesuh cih min le “Sangpenpa’ Ta tungah David’ tokhom a pia ding Topa Pasian” cih a kizopzia pulaak hi. Jesuh in Pasian’ tapa hi. Amah in Khrih lah hi, David’ tokhom puahpha ding Messiah lah hi. Leitung kumpite’ khut sung pan suahtakna pia ding hi zaw lo-in, na khempeuh a bei ding hun, Satan’ ukna kisusia-in Pasian mahmah in hih leitungah Ama tokhom a hong khoih ding a pulaak hi zaw hi. Vantung mite in tuucingte tungah bawngbuk sunga naungek in, “Khrih Topa amah in Honpa hi,” ci-in pulaak uh hi (Lk. 2: 11).\nTham lo-in Pasian Tapa cih min in Pasian ahihna pulaak banah, hih leitungah mihingin a hong nuntaklai-in Jesuh in Pa Pasian tawh kizopna kip a neihna pulaak hi. Tua kizopzia pen nang le kei in Pasian tawh i kizopna tawh kibang lo kizopna hi. Pasian tawh eite’ kizopna ahih leh, Khrih, Piangsakpa le Honpa ii hong bawlsak hi a, Khrih in Pa Pasian tawh kizopna ahih leh, tawntung a kipan kizopna, Pasian khat bek ahihna panun kizopna ahi hi.\nJesuh in “Ka Pa in vantunga om hi” a cih ciangin, Khrih in a mihing hihna a nungzuite tungah pulaak hi-in, amaute tawh pumkhat ahihzia a hilhna ahi hi. Nungzuite in gimna a thuak uh ciang, Khrih in amaute tawh thuakkhawm, amaute a hehpihna, pulaak kammal hi. Khrih in a nungzuite a nuntakkhop kawmmahin, Amah in Pasian ahihna,vantung Pasian’ tokhom tawh kizom ahihna, amaute hilh hi. Ellen G. White, The Desire of Ages, 442.\nJesuh in Pasian hi, cih na upna in bang pulaak a, bang khiatna nei hiam? A khiatna le deihna tuamtuam om hi mahta leh, Pasian hi napi, Jesuh in mihingin hong piangin, biakpiakna-in amahmah hong kipia khia tawm hi. Pasian mahmah a gen i hi veeh! Hih thuman in nang le kei a ding lametna hong guan hi lo hiam? Pasian in Pasian ahihna taktak hong lak hi lo hiam?\nJesuh in Mihing Tapa ahihna, Pasian Tapa ahihna kithei mah\ntaleh (Lk. 22: 67 – 70),\namah le amah Mihing Tapa ki ci zaw hi.\nKuamah dangin tua min tawh sam ngei lo hi. Mihing’ Tapa ci-in kilawhna mun tamlo hi. Stephen’ thugenna (Sawl. 7: 56) le Mang. 1: 13, 14; 14: 14 sungah kimu hi. Luke in Jesuh’ mihing ahihna pulaak a, Jesuh in mi khempeuh tungah hotkhiatna lungdamna thu tangko dingin Pasian’ sawl Mipa hi, ci-in pulaak hi.\nPasian’ Tapa a mihing hihna in eite a dingin na khempeuh kicinna hi. Kham khau bangin Khrih tawh hong khihkhawm hi. Tua thu eite sin ding thu ahi hi. Khrih in mihing takpi hi; a mihing’ hihna hong lak hi. Mihingin hong piang Pasian hi. Ellen G. White, Selected Message, Book 1., 244.\nLuke in Mihing’ Tapa cih min tawh kisai-in mihing Jesuh’ nasep, a pianzia le mungtup pulaak hi. Khatna: Jesuh in leitung liatna, za liatna nei lo mihing hi (Luke 7: 34; 9: 58). Nihna: Khrih in Pasian ahihna pulaak hi. “ Mihing Tapa in Sabbath ukpa hi” (Lk. 6:5) Tua hi-in Khrih in Piangsakpa, mawhmaisak ding vangliatna neipa hi (Lk. 5: 24). Thumna: Leitung pianma pekin Pasian in a geelsa hotkhiatna tangtun nading ahi hi (Eph. 1: 3 -5). Mihing Tapa in a mangthang mite zong ding le hon dingin hong pai hi ( Lk. 9: 56; 19: 10). Ahi zongin Mihing Tapa in mite’ langpanna thuakin, sihna a thuak khit ni thum khit ciang sihna pan a thawhkik mateng tua hotkhiatna kicing lo ding hi(Lk. 9: 22). Khrih in mawhna pan mihingte a hong hotkhiat nadingin a totding lampi thei kawmsa-in hong thuak hi. Pasian’ geel thute a sem khia ding banah, Pa Pasian tungah a kiniamkhiatna zong kilang hi. Li-ah: Khrih in a thuak ding gimna theikhol hi (Lk. 18: 31 – 33); lehhekna thuak mukhol hi (Lk. 9: 44); Ama sihna in genkholhnate a tangtunna (Lk. 22: 22); sihna thuakin sihna pan a thawhkik manin Pa Pasian mai-ah mimawhte’ Palaai hi ding cih zong theikhol hi (Lk. 12: 8; 24: 7; 11: 30). Nga-na: Luke in, Mihing Tapa in ama mi siangtho khempeuh la dingin leitungah hong pai ding a, Khrih le Satan kilangdona beisiang ding ahihna thu zong pulaak hi (Lk. 9: 26; 12: 4; 17: 24, 26, 30; 21: 36; 22: 69).\nMihing Tapa cih kammal in Khrih in kua hi, cih a pulaak min hi banah, Khrih in bang na sem dingin a hong paina, bang na a sep laitak le a sep lai ding nate a hong hilh min hi banahtampi a pulaak min ahi hi.\nLk. 9: 18 – 27 sim in. Bang hangin Jesuh in a Nungzuite’ dawnkik ding thu thei khol napi, thudong sese hi ding hiam? Ama thu amaute a hilhnop banah bang thu hilh nuamin, nungzui mi khat ii dinmun bang hong hilh hiam?\n“Note in kei kua hi ci na hi uh hiam? ( Lk. 9: 20) Hih dotna in tu ma kum 2000 pek a kidong hi taleh tuni dongin hong kidong lai hi. Dawnzia tuamtuam kipia ciat hi. Mipil, milian, thuman zui, kamsang a kipan mi namkimin kidawng ciat a, mihing khat ii nunzia ding zong kilang hi. Ahi zongin upna tawh Peter in Topa’ dotna a dawnkikna sangin vanglian zaw om lo hi.\nKhrih in nate tungah vangliatna a neihzia kilangsak (Lk. 8: 22 – 25); dawite tungah vangliatna (aneu 26 – 35); natna namcin a damsak theihna (Lk. 5: 12 – 15; 8: 43 – 48); bangmahlo neuno khat tawh mi 5000 anvakna ( Lk. 9: 13 – 17); sihna a zawhzawhna (Lk. 8: 51 – 56) cihte khit ciangin, Jesuh in a nungzuite thu nih dong hi. Khatna ah: mite in Amah bangci ngaihsut uh hiam? Nihna-ah: nungzuite in Topa bangci bangin ngaihsun uh hiam? Jesuh in amaute’ ngaihsutna theilo-in tua bangin a dong hi lo hi. Tua bangin a dotna a hangin Khrih in kua hi takpi hiam cih nungzuite in ngaihsuna a theihtel nading uh deihna ahi hi. Khrih in amaute in bang bang thuak ta le-uh, Ama tungah citak ding deih hi.\nJesuh i theihna pen theihsawnna mawk hi lo ding hi. Mi tampi in Khrih’ thu thei-in, Jesuh in pilna thuk neipa hi, thuthuk theipa hi, ci-in thei mahta leh, ama nungzui hi tuanlo uh hi. Khristian biakna in Jesuh’thu theihna bek hi lo hi. Jesuh mahmah theihna hi. Jesuh Khrih in mimal upna kal hi. Khrih in Peter bek a dong hi lo hi. Eite zong hong dong hi. Note in kei kua hi, hongci na hi uh hiam? William Barclay, The Gospel of Matthew, 161.\nPeter’ dawn bangin mimal khat ciat in, Khrih’ dotna don ding kisam hi. Jesuh in Pasian’ Khrih hi (Lk. 9: 20). Khrih cih a khiatna in “Sathau kinilhpa,” Messiah, Ama nasep in leitung suahtak hi lo-in, Satan’ ukcipna, mawhna pan suahtakna hi.\nJesuh in kua hi, cih theihna bek kicing lo hi. Mimal nuntakna tawh theih ding kisam hi. Jesuh ka thei hi, a ci mi in, a taktakin Amah bangci theih hiam? Jesuh in kua hi, na ci hiam? Ama’thu na pulaak ding na nei hiam?\nLk. 9: 27 – 36; Matt. 17: 1- 9; Mk. 9: 2 – 8 sim in. 2Pet. 1: 16 – 18 Peter mah mahin a tuahkhak thu, ama mit tawh a muh thute zong sim in. Tuate banah Luke in bang pulaak hiam? Bang hangin tua thute thupi hiam?\nMatthew le Mark in a pulaak loh thute, Luke in thupatna in zang hi. Jesuh in mual tungah thungen dingin Peter, John le James sam hi. Jesuh in Jerusalem khuapi lamnga-in, a thuak ding gimnate mu khol hi. Pasian’ sawl bangbang sem dingin Jesuh in khensat hi. Tua bang hun ciangin, lungmuanna le khamuanna lampi in thungetna bek mah hi. Thungetna tungtawnin vangliatna in Khrih’ maitang tuamin, a meel puak kikhel a, a puan in vangtangpi bang hi (Lk. 9: 29).\nMeel kikheel Jesuh in Moses le Elijah tawh a kiho-na ah Khrih in Jerusalem ah a thuak ding thute pulaak hi (aneu 31). ‘Si’ cih kammal thu nihin kimu thei hi. Khrih in Jerusalem ah sihna a thuak ding, sihna pan suahtakna, sihna pan paikhiatna cih thu pulaak hi.\nTua Mualtungah vantung pan awgingin “ Hih in ka it ka Tapa hi, Ama thu na ngai un’ cih aw za uh hi (aneu 35). Tua meel kikhelna in Jesuh vangliatna pia hi. Tapa taktak ahihna kilangsak kik hi. Nuntak tawntungna i ngah nading, Tapa in a nunna piakkul hi, cih kilang hi. Tua hi-in nungzuite tungah a kipia thu in: Ama thu na ngai un. Thumanna le Ama tung cihtakna lo-in Ama nungzui taktak hi thei lo hi.\nKhrih in Moses le Elijahte tawh kihona tungtawnin Ama thuak ding gimna thei khol mah taleh, lungmuanna nei theisak hi. Amaute’ gen thu in leitung mite lamet ding thu le mi khempeuh tungah hotkhiatna thu ahi hi. Ellen G. White, The Desire of Ages, 425.\nLungkham mite a hehnem den Jesuh mahmah in, tu-in hehnepna ngah mi hong suak hi. Bang zahin makaite upna hat uh hi mah taleh, amau zong thanemin lungkia-in a om hun uh ciang, thapiakna kisam hi, cih hong musak hi lo hiam? Thapiak, hehnep kisam mi na huh hiam?\nSIMBEH DING: Khrih, a mihing hihna tawh kisai thute kitel khial baih thei ahih manin tua thudotnate pelh zaw in. Khrih, a mihing hihna a kipulaak ciangin, Khrih in Pasian ahihna hong mangngilhsak thei thute kidop huai hi. Thu khat peuhpeuh a kigen ciangin, a gen mite ngaihsutna sangin a hoih zaw zong hi thei, a hoih lo suak thei hi. Khrih a hong suahna pen Pasian’ nasep a lamdang mahmah thu hi. Tua hi mah leh, a mihing hihna hangin siatna tawh kipelh lo hi napi, siatna bawl lo hi; ze-etna tawh kipelh lo hi. Eite bangmahin ze-etna thuak hi. Ahi zongin mawh lo hi. A lamdang i tel zawh loh thu ahih manin bang hangin tua bangin nungta thei ci-in kanteeltaal a kul hi lo hi; a hong kihilh loh nungsangin! Khrih, mihingin a hong pianna thu in cikmah hunin i tel zawh ngei loh ding thuthuk ahi hi. Ellen G. White, The SDA Bible Commentary, Vol. 5, 1128, 1129.\n1. Ellen G. White in, Khrih mihing ahihna a pulaak thute ngaihsun pha in. Mihing in Khrih a mihing hihna le Pasian ahihna i telsiangzo kei hi. Tua ahih leh, ei telna bangin a tel lo mite, bang hangin mawhsak lo ding thupi hiam?\n2. Meel kikhelna mualtungah bang thu piang hiam? Hotkhiatna thu a piangkhiatma tua mualtungah a lamdang thu a om laitakin nungzuite bangci om hiam? Ih mu uh! Tua thupiang in, Khrih nihvei hong pai madeuhin a nungta mimal khat ciat a ding hi taleh, pawlpi a ding hi taleh, bang thu hong hilh hiam?\nJesuh in amah le amah a kigenna thute ngaihsun in. Jesuh in mihing khat hi lel hi; kamsang lian khat hi peuh ee! mi minthang khat hi, ci-in ngaihsutna in bang hangin khial hiam? Bang hangin Ama gen bangbang i up ding thupi hiam?


url: =ZAM Thupuak :: 14 Jan 2018 (Kelantan pan hongnusia sanggampa vai) :: ZOMI DAILY\nposted on 13 January 2018 at 9:08 am Lomkholna: News, ZAM, Zomi\nZOMI NAM NI 2018 A DING NGETNA LEH LUNGDAM KOHNA\nMalaysia a om Zomi ten kumsim a i bawl den i minam ni sawtlo in hong tung ding hita hi. Abeisa kumte mah bang in tukum zong thupitak leh picing takin bawl theihna ding in 08 November 2017 in ZAM zumpi ah kimuh khopna ki nei hi. Tukum zong nopcitak leh picingtak a i bawl zawh na’ng sum leh paai tampi hong kisam ahih manin ih septheihna ciat pan lawptak a pangkhawm liailiai dingin muanna lianpi tawh Zomi Nam Ni Committee kong zawn uhhi.\nZomi Nam Ni adingin sum leh paai tampi mah kisam a I pankhop ngeina bangmah in tutung zong Khua kipawlna te panin RM 200 leh biakna Pawlpite panin RM 300 tawh mapang khawm dingin I kizawn hi.\nZOMI NATIONAL DAY COMMITTEE –2018\nPresident – Sia Hau Khan Thang\n– Rev. Thang Do Khen\n– Rev. Go Za Suum\nSecretary – Sia Khoi Sian Tuang\n– Sia Daniel Vum Khan Mung\n– Rev. Dai Sim Mang\nAccountant – Tg. Thang Lam Cin\n– Pa Thang Za Khai\n– Rev. Khen Za Dal\nMembers – Rev. Gin Khan En\n– Rev. Gin Do Khup\n– Rev. En Cin Pau\n– Rev. Ngin Khat Thang\n– Rev. Thawng Khan Sut\n– Rev. Tuang Lian Khai\n– Sia Kap Za Khup\n– Sia Gin Go Mang\n– Siama Ning Ngaih Hau\n– Siama Zam San Cing\nZomi Nam Ni nuamtak leh picing takin ih bawl khop theih na dingin Committee te sung mahmah pan in sum bulpi dingin mikhat RM100 khat tek kipia khia hi. Zomi Nam Ni fund zon na in Lucky Draw zong kibawl a, khat ciang in RM 10 tawh pawlpi tuamtuam ah kila thei hi. Ih Mi Nam Ni pawipi bawl theih nading fund zonna ahih mahbangin a kua maciat in hanciam in la tangtang ni cih ih kizawn phapha hi.\n1. Laipian Pawlpi RM300 4. ZEM Pawlpi RM300\n2. Phunom Innkuan RM200 5. MualbeemInnkuan-Malaysia RM200\n3. Vongmual Innkuan RM100 6. Darkhai Innkuan-Malaysia RM200\nZomi Cup 2018 a (9) veina ading Khua min tawh a kihel nuamte sazian kilata ahih manin ZAM zumpi ah min sazian nongpiak nading un kong zasak uhhi. Zomi Cup 2018 a (9) veina ading Khua min tawh a kihel nuamte ZAM zumpi ah min sazian nongpiak nading un kong zasak uhhi. Zomi Cup tawh kisai Group khenna pen 22 January 2018 (Monday) ni sun nai 1:00 in ZAM hall ah kibawl ding ahih manin Zomi Cup-2018 a kihel ding khempeuh in tua ni in pello nong pai kim nangun ih kiza sak khol hi. Min sazian a pianuam te in : 017 379 1327\nMalaysia zomi Genvai Kipawlna (ZSM) 2018 a ding ki lut theita a, ZSM laibu te zong kila theita hi. ZSM lut man mi khat ciang kum khat ai RM 20 hi a, hih na lutna hang tawh ahamsa a dong tuak I mipih te a panpih, a dah a kap hun ah a khitui a nulsak na hi gige hi. Hih ZSM ah member na lutna in nang a ding a pia na hikei a, panpih na a kisam te a panpih na hi zaw hi. 2017 sungin zong tu ciangciang Zomi pih te luang (22) lei ah I tuh theihna in nang leh kei I pankhopna hang ahih manin 2018 ah zong mapang khawm dingin kong zawn phapha uhhi. ZSM a ding panpih na zong kipia thei a, mimal, Khua kipawlna leh Pawlpi mintawh ki pia thei hi.\nKELANTAN PAN HONG NUSIA SANGGAM PA VAI SIANGTA\nNungin ih tangko ahi Kelantan pan hong nusia Sanggam pa Thang Kim Lian pen a min taktak Kham Sian Lian hi a, Mualnuam Khuami Kawlpi Leipi veng a teng Buansing beh Pa Do Khan Pau leh Nu Vial Ngaih Lun te tapa pen 09-01-2018 ni in ZAM/ZSM leh ACR kipawl khawmin, Mualnuam innkuan Malaysia pan a tanau te tawh hong nusiatna Kelantan dong ACR motor tawh ki pai in zum vai teng man siang khit ciangin hanvai teng kivan to suak hi. Amah pen Zomi Genvai kipawlna ah lut kha lo ahih manin amun ah hong pai sanggam tanau te tawh kikum khawm in a luanghawm pen mei ah kihal hi. Adah a kap khempeuh Topa Khasiangtho in a lamdang in hong hehnem tahen. ZAM zum pan in adah akap te tawh kibangin dahpih na I pulak khia hi.\nUNHCR Cidamna lampan apulakna ah RHB insurance company tawh Operation tampi kibawl khin ahihmanin insurance bawl nailote limtak hanthawn a bawlsak ding hi, tua hikeileh galtaite kibawl zolo in mi tampi’n sihlawh khin ding cihi. Tua ahih manin sum na mawkbei sak sang in ih muhkholh theih loh ih mailam ding kikhual kawmsa in RHB Insurance lei sawm hamtang ni. Kuamah kiang leitawi lo/Pawlpi, khua leh tui buaisak loin, ei leh ei ih hih theih nang ahun omlai in han ciam ciatni. RHB Insurance card a leisate in zong nacard uh tettan abei leh ZAM zum ah kibawlkik thei hi. RHB Insurance in June 2017 a kipan in kal (Kidney) dam loin sisawp kul den (Dailysis) a bawl te huam nawnlo ding hi.\n1. Gin Do Cing 15. Zam Din Puii\n2. Tual Khan Thawn 16. Lang Za Go\n3. Mang Za Sum 17. Mang Suan Piang\n4. Nian Nuam Cing 18. Niang Don Lian\n5. Ciin Tawi Muang 19. Man Law Muang\n6. Mang Lawh Zen 20. Ciau Tawi Sang\n7. Cing Sian Pal 21. Dim Ngaih Huai\n8. Suan Hau Thang 22. Sawm Liana\n9. Suan Mung 23. Niang Deih Lun\n10. Agness Lun 24. Maria Cing Zo Kim\n11. Khual Kap Bawmkhai 25. Philip Sing Suan Cin\n12. Nem Ngaih Lian 26. Sing Sawn Sang\n13. Zam Sian Khai 27. Peter Go Khan Khai\n14. Niang Sian Dim 28. Hau Khai\nZato lam tawh kisai vai naneih leh Monday, Tuesday leh Thursday nite ah zingsang 12:00 Noon sungin kipai thei hi.\n1. Thang Suan Mung pen Kajang thong ah kibuai pih hi.\n1. Hau Za Niang(Muizawl) Tungshin Hospital\n3. Thang Suan Mung (Pyidawtha) Hospital Klang\n4. Meng Meng (Dawei) Ampang\nTeeltui Von Innkuan-Malaysia pan makai ahi Sia Thang Sian Mung leh Pa Thang Suang Dongh te ZAM zum ah hong hawh in vai tuamtuam kikupna leh thungetna hong neihsak uh ahih manin ki lungdam mahmah hi.\nMARKET Nasep ki nawh deih\nBanngi ah Ngasa zuak na ah,Mi6 ,\nTaman Lenseng ah Ngasa/Voksa zuakna ah Mi6,\nSunggaibuluh ah Meh-teh meh-gah/Van-bei te-ciang kik Mi5. Nasep hun- 8am-8pm,\nKhasum-Rm1400,tawh kipan ding\nOffday- Kal1 Khatvei Off\nOmna Pia- An Pialo\nWanutama Center Point ah\nKitchen ah Pasal 1 ki nawhdeih\nNasep hun-7am-7pm nai1 khawlhun\nOmna pia- Anvaak\nSemenyih Aluminium Factory\nPasal7 ki nawh deih. Nasep hun- 9am -6pm\nOmna pia-An vaaklo\nKhasum-Basic Rm1000+OT 3Hour Rm560- 9am-9pm\nNumei 2, ki nawhdeih\nCashier 1- Tui Fiau 1\nKha sum –Rm1200 tawh ki pan ding\nOffday-Kal 1 Khatvei Off\nUNHCR Pan Card Rejected Ngahten ZAM Ah Hong Paipih Un\nGinneihlohpi a UNHCR ten reject na/ San zawhlohna lai hong piak leh ZAM ah hongpai pih un. Limtak in ZAM zum ten hong kepsak nuam hi. Ih UN vai haksatna te mun tuam tuam ah kizasak kawikawi ahih manin ih pankhop hong kisam semsem ding hi. Ih deihkikna a om khak leh mawkpaih pah / mun khat peuh ah mawk nutsiat ken, Malaysia na om lai sungteng Malaysia puten hong laksak leh zong na deih hun a na lak kik theih dingin hoih tak kemcingh in.\nZAM ZUM HON HUN : Zingsang 9:00AM pan nitak 6:00PM sung zum kihong den hi.\nPrevious: Tedim Sialtang tui Pipe mawtawpi khatin taihkham\nNext: Mangpha Pu Thian Za Thang @ Pu Thang Bawk, Kum 71 (Tongseal beh)\nBawlung Siam Zidane le Khedap Thu ~ Khat Thang


url: =Asang pen mun tungding lametna tawh nalianpi sep kipan in :: ZOMI DAILY\nposted on 17 May 2016 at 10:28 pm UTC+9:30 Lomkholna: Education, News\nLametna lianpi nei in:\nNa gualzawh loh na pen mawhsak theih hi lo a, natupna a niamluat na in khellhna pi khat ahihi. A tamzaw ei leitung mihing te in ih lamet leh ih lunggulh mahmah nate/ vante i ngah hamtang hi. A khangto mite in lungnuam tak in nasem in lamet na lianpi tak khat anei ciat uh hi. Pawlkhat in ahih leh nasep na munah lungkiat nading leh guallelh nading bek ngaih sunin lamen den ahih man un gualzawh na tawh a kipelh zel uhhi. Gual lel ahih man in lungkia, lungkia ahih manin gual lel cih tawh kipum vial tawntung uhhi.\nA kibang sinsen khat om;\nMaitai a pawlhuai asiam mite in ahoihlam ngaihsutna leh lamet na lungtang vawm ciat uhhi. Na tupna khat hi thei ding/ gualzo dinghi ci a, a hoihlam in namuh theih takciang khanlawh na leh hanciam na lungtang hong piang khiading hi. Na sepna mun tampi takah a gualzo mite a ki ettak ciang a maute ii nasep zia a kibat loh uhhang in a kibang sin sen khatom cih mukhia uh hi. Tua in kei a gualzo dingpa ka hihi cih lamet na/lunggulh na ahihi. A maute lungsim tawngah gualzawhna ding lampi kician takin mu sinsen in, haksat na lianpi a tuakuh hang kantan zo in, a lamet namun tung hamtang ding cih upna nei ciat uhhi.\nI lamet na sanga saang zaw kitung ngeilo;\nA khangto mite in khantoh nading bekmah lamen ahih manun hamphat na a kici khem peuh mit suanden uhhi. Lung neu mite/ maitai ngeilo mite ahih leh a sialam bek mu/ ngaihsun den uh ahih manin khantoh nading lampi a om phialzong , mulo in ngah ngeilo uhhi. Lamet na aneilo mite in lunggulh na omlo ahih manin, hanciam tak leh citak tak a nasep na munte pelh zel uhhi.A maute ii zat kammal in “tampi lamen leng tampi lungkia dinghi. Bangmah lamen keileng bangmah lungkia lo ding” cih ahihi. Bangmah lamet na aneilo te ading bangmah hong piang khialo hih mahta se leh lamet nakhat hang tawh lung kiatding a lau mite in mailam nuntak na sungah gual lel a, singim lunggim in i omkhak ding a ngaihsut huai mahmah thu khat zaw hi. Tua ahih manin mihing te i nuntakna ah i lamet dinmun i tung ciathi cih naahi ahihi. I lamet na sangin asang zaw dinmun kitung ngeilo cih zong mangngilh kei in.\nKhan toh na ki ciang tan thei lo:\nTu laitak nadin mun sangin tampi tak khantohna nangah thei lai hi. Ahi zongin khangto laiding cih upna , na neih masiah na khangto nawn kei ding a, nang leh nang na ki ciangtan na dinmun dong bek mah natung ding hi. Ahoih lamet na a nei mite ading ahih leh, khantohna ki ciangtan theilo hi. Mihing te hih leitung ah i pian thaman in i tunna munah tawl nga den ding cih hi lo hi. Lungneu tawntung ding cih zong hilo a, mihing khempeuh in hanciam tak a sep khiat zawhna leh hamphat na i nei kimciat hi. I septak pi leh i sep zah thaman gual zawhna i ngahthei ciat hi. Gualzawh nading lungtang leh khangto ding cih tupna anei mite in bangbang dinmun atung zong un khantoh nading lampi mu teitei uhhi.\nAhih theih lai siah a hoih pen pen lamen in:\nA hoih lam/ khantoh nading lametna naneih tak ciang nasungah lung gulhna hong lut dinghi. Na lamet na aliat sem sem leh lunggulh na zonghong khang semsem ding hi. Na sia takin lunggulh na, naneih takciang nacii nasa hong zangding a,nalungsim hong navak suah semsem ding hi. Tua takciang nasep khempeuh hong tangtung ding hi. A hoihlam ngaihsut na leh na lametna te in nang ading daupaina hong piang khiasak ahihi. Lam khatin genleng ahoih lamen na hihman in kamhoih in hongzuan ahihi. Zingsang nathawh phetin tuni in kei ading ni hoihni manpha hi. Tu ni in tu ni tawh kituak gual zawhna kala ding hi. Ni khat niteh asang pen dinmun katung ding hi, ci in nang leh nang ki hanthotna kammal tawh nikhat na hun kipan khia in kisin in.\nCidam nading ngaihsutna te bek ngaihsun in. sin khamna leh ngaihsut na hoihlo te khawi/kem kei in. I lungsim ngaih sutna te i taksa tung hong kilang thei hi. Natna tawh kisai i lung ngaihden leh natna kingah takpi thei hi. Na nasep pihte tung pan ahoih penpen lamen in. Mi thu nagen leh ahoih na zongin la genzaw in. Na lungsim hoih / kampau hoih nate leh, a hoih na lamet \_ na muhtheih nate, midang tetung kizel sak in. Nakiim napam a mite na lamet na mahbang in a hoih penpen din mun hongtun lampen , alam dangtakin namu ding hi.\nNGEN IN , NGAIH SUN IN , SEM IN, LUNG DAM KO IN.\nAkaikhawm: Hau Thang\nPrevious: Sonoco Company nasep lunglut te Interview tading\nNext: Alauhuai Skin Cancer thu leh theihding pawlkhat


url: =Phone Screen khaangkhampi azatna hangin akhutpi tankhiat kuldektak :: ZOMI DAILY\nposted on 6 August 2019 at 7:38 pm Lomkholna: News, Sawltak, World\nTuhun pen mikhempeuh Phone zatloh aphatmawhhun hi a, pawlkhat te’n a Phone Screen ahih keileh Screen Protector te akitamzaan pipimah in laihtuanlo in zangteitei uhhi. Malaysia gamsung ahzong pasal khatin a Phone Screen kitampipi in azatna hangin akhutme suplawhdektak, tankhiat kuldektak cih Metro News pan kiza hi.\nTua Malaysia gammipa pen amin Azuan Iqbal Abdullah Sani kici a, kum 23 aphakhin khat ahihi. A Mobile Phone zat ii atungah atuamna Screen Protector pen kitam, khaangkham in, ahi zongin tuapipi mahtawh kha 4 sungbang zangsuaksuak veve hi.\nAdiakdiak in a Smartphone tungtawn in Game kimawlthei zelzel a, akhutpi (Thumb) pen limzat phadiak hi. Kha 4 sungbang Phone akhaangkhampi tawh azatzat khitciangin ataklam akhutpi asiduppian abawk bangdan in aomlam theipan hi.\nTuaciang in Doctor khatkiang ah kilak a, tua Doctor inzong gu lutkha hiding hi ci’n Antibiotics leh ana athuaklahloh nadingin Painkillers pawlkhat pia hi.\nAhi zongin akhutpi pen bawkngawh semsem a, ahi zongin apualam panin aliamna bangmah kimulo hi. Private Hospital khatah alungnoplo in akilah ciangin akhutpi pen amanlang in atding, Surgery bawlding cimawk hi. Tuabangin Surgery abawlpah keileh akhutpi pen tankhiat (Amputated) kulkha theiding cisawnsawn hi.\nAhangpen tuapa in a Phone Screen akitampipi in azat ciangin mittawh muhtheihloh maanthemneng (Glass Shards) tepen akhutpi asungah lutin, tuahangin guluk in abawk ahihi.\nAmahzong akhutpi tankhiat kulthei dinmun ah aomlam akitheih ciangin patau mahmah a, baihtak in Screen Protector akikhekthei hilel a, kakhekkhakloh mahmah ka khialhna hi. Midang tezong keibang in apiankhakding ka patauhsak mahmah hi ci’n genkhia hi.\nMore: Smartphone leh Tablets te Naupang adingin lauhuai ~ Pau Do Lian\nHih thuthang tungtawn in, tulai khangnote Mobile Phone, Smartphone azanglo omlo ihhih manin, phawk khinkhianding thupi hi. Adiakdiak in naupangno te’n Phone Screen akitam cihkhawng theician khollo in, Phone amuh nakleh Game kimawl, YouTube ah video en cihbangin atoktok, azutzutnuam uh ahih manin lauhuai phadiak hi. Sawltak #zomidaily\nPrevious: Mimang zaksakna: Lia Nuam Sian Huai (kum 14)\nNext: 8888 phawkna ~ Pu Thangboi\nJapan Pangbet Zong Maisak Ding Ci (Matthew. 5: 39)


url: =A manpha khawmpi le kipawlna ~ Lian Tuang :: ZOMI DAILY\nposted on 13 September 2019 at 10:33 pm Lomkholna: Article, Liantuang\nVan laizanga sik lompi khat sungah mihing le van tuamtuam tampi om hi. Tua sik lompi pen mun khat panin mun khatah Mu-vanlai bangin leng kawikawi hi.\nHuih le guah a kithuah hangin leng thei veve a, zan kim khuamial hangin leng thei veve lai hi.\nTu lai leitung pilna le khuahun luanziate hangin tua siklom leng zaza pen cidam in a pai nading mun a tun ciangin kuamah in lamdang kisa selo hi. Ahi zongin lamkal mun khat peuhah tuahsia in sihna manna khat a neih zenzen leh thu lamdangpi khat in kingaihsun zaw bilbel hi.\nVanleng tawh khualzin kipat hun 1920 kim khawngin ahih leh patauhna dikkuakna tampi tawh vanlenng a kituang dan ahi hi. Tuahsiatna sihna zong om zelzel hi.\nTua bangin tuaksiatna supna baina a tam semsem ciangin 1944 kum in Chicago khuapi ah vanleng vai khawmpi khat kibawl hi.( Chicago convention kici ) Tua khawmpi panin kipawlna khat ong piang khia hi( International Civil Aviation Organization). Tua kipawlna in a nasep ding tampi lakah vanleng tuahsia a om ciangin banghang tuahsia hiam cih thu, kan tel ding cih zong kihel hi.\nTua a kipan vanleng tuahsia a om simin a tuahsiatna ahang kikan pah in nidang ciangin tua bang tuahsiatna a om kik lohna dingin mipil misiamte tawh kikum in vanleng dangte kipuah to pahpah hi. Tua bangin vanleng tuahsiatna sihna manna tampite kipuahphna in a kineih tohtoh manin tu hun ciangin lungmuang takin vanleng a kituang thei na hi zen hi.\nTua ahih manin Chicago khawmpi pen minam le biakna deidan om lo leitung mi khempeuh ading lungmuanna khamuanna apiangsak khawmpi manpha mahmah khat na hi mawk hi.\nTua mah bangin eite in zong International Civil Aviation Organization ( ICAG) bangin tuahsiatna khialhna thanemnate sel bawl se loin kipuahphatna in nei thei leng ei mahmah a kipan i kipawlpi, i pawlpite in i minam, i biakna, i gam le lei ading a manpha thuhoih tampi a piangsakte kihi hamtang dinga, I khawmpite I kipawlnate le I buaipih mahmah thu le late zong Chicago khawmpi zah ahih pah samloh hangin a thupi mahmah dinmun ong suak thei ding hi. Lian Tuang\nPrevious: Kei nong “Friend” diam? ~ Jam Daniel\nNext: ZAM Thupuak :: 15 Sep 2019 (DHS te nasep kipan kikding)


url: =Makai I cih in Kua Hiam? A gelh - Lian Muan Kim - Laibu Saal\nHome > Thuluui/Articles > Makai I cih in Kua Hiam? A gelh - Lian Muan Kim\nMakai I cih in Kua Hiam? A gelh - Lian Muan Kim\nMakai I cih in Kua Hiam?\nMakaihna I cih in Midangte Thuzawhna hi.\nLeitung mun tuamtuam le gam tuamtuamte ah thunei pen ding kituhin makai kisuaknuam thei mahmah hi. Sum le paai, tha le ngal leh hun tampi bei-in makai suahtheih na ding kihanciam hi. Mithupi le makai gina zong tampi hong piangkhia takpi hi. Minthanna tawh makai a suak tampi oma, pilna siamna le hauhna tawh makai a suak zong tampi om hi. Pu le pa khanga makai nam ngiat zong omin za' neihna hanga makai suak zong om hi. Amau le amau makai kisuaksak omin mite'n makai a suahsak uh zong om hi. Tua banah, makai ding dang omlo ahih manin ut takei leh makai a suak zong om hi. Tua ahih leh makai icih kua hiam.\nNungzuihna pen baih mahmah lela, makaihna ahih leh haksa hi. Bangzahta-in haksa taleh a mai phungam veve-a ama paipaina ah mi a tonpih zo khat pen makai ahi hi. Khatvei Stephen Covey in Columbus pawisimna khata thupiang khat gen ngei hi. Bangci hiam cih leh Columbus pen pawipi khatah kisamin tutna nuampen ding khatah kitusak hi. Tua leh a pama tu mikhat in hazasim pian ahih manin Columbus kiangah: American Indian-te va mukhia hilo na hia. Tua banga a mukhiathei ding Spain gamah mi tampi omlai lello dia ma taw, a va cih vial leh Columbus in zong dawngkik hetlo-in aktui tangkhat hong la phei piatpiat hi. Pawisimte' kiangah: Hih aktui a zawllamin na dinsak theih uh leh, ci-in to hi. Mipite'n zong hanciam keeisam napi uh dingsak thei tuanlo uh hi. Tua leh Columbus in tua aktui hong la-in sabuai tungah a zumna lam khensuk ziau-a aktui dep ahih manin kitung viuviau hi.\nTua leh hazatna tawh thudong pa'n: Ko zong tua dan a kahih lel ding uh hi ven, acih leh Columbus in: Hi mah hi, thei le uh cin hih mah ding hi ve uh teh. Khatvei Leitung thak pai nading lampi konghilh khit ciangin zuihziau ding sanga a baih zaw om nawn kei, cih tawh dawngkik hi. Makai i cih in mite ngaihsut khak hetloh khat ngaihsun thei in, mite pai ngei nailohna leh a pai ngamlohna mun uah pai ngama, midangte a makaih ngam mi ahi hi. Kei makai hing ci-a taangko takei leh mipite'n zuihtaak sa-a a zuih pen uh ahi hi. Tua banah, mite thuzawha, ama pai na munmunah a tonpih zo mi pa pen makai ahi hi. John R. Mott in: Makai i cih in a paina lampi a thei pa, tua bekmah mitsuana midangte a kaithei pa hi, ci hi. President Harry S. Truman in: Makai i cih in midangte a sepnop loh uh na khatpeuh semsak in, lawptaka a semnuamsak pa ahi hi, ci hi.\nKhatvei Sengamah Pasian nasemte thu kikupnawina khat omin a thu uh khup thei mahmah lo uh hi. Makai i cih kua hiam ci-in kikum uha, a tawpna bangah a awte uh sangkhanin kitawng dek liang uh hi. Ahih hangin tua lak ah a pau hetlo khat om hi. Tua leh Chairman pa in a gei-a a pau hetlo ahi D. E. Hoste, China Inland Mission Director, kiangah: Nang bangci ngaihsut na hia, acih phei leh a mit phe leplep kawmsa-in Hoste in: Mikhat pen makai hi maw hilo cih i theihnop leh nungzui nei maw neilo cih et masak ding thupi sa ing, ci hi. Makaihna I cih in Midangte Thuzawhna hi.\nMipil misiam tampi takte in bangbangin gen ta le uh a gennop bulpi pen uhin makai icih in midangte a thuzawh pen hi, cih ahi hi. J. Oswald Sanders in zong: Makaihna i cih in thuzawhna hi, na ci hi. Thuzawhna i cih ciangin midangte pen makai pa' lamlahna banga zuihsak theihna, makai pa' deihna banga ngaihsutsak, gamtatsak theihna leh nuntaaksak theihna ahi hi. Makaite in mi thuzawha, nungzui nei uh hi.\nSanders in: Piangthak makai khat in ama hanciamna hang hi masalo-in Khasiangtho vangliatna bek tawh midangte thuzawh hi, ci hi. Tua hi-a piangthakte' a dingin makai i cih in Khasiangtho vangliatna tawh midangte thuzawha, Makai Pa ahi Zeisu nung a zuihna ah amaute zong tonpihin Zeisu minthan na dinga a koihsaksa sepding khempeuh a seppih leh a gualzawhpih pa ahi hi. Makai pa in Zeisu lungsim puakzia leh a tupna a gelnate pen ama lungsim puakzia leh ama tupna gelna suaksak pah hi.\n1) Stephen R. Covey pen October 24, 1932 in Salt Lake City, Utah ah suaka, Harvard University pan MBA leh Brigham Young University pan DRE man hi. Laibu pawlkhat a gelh lakah 1989 kuma, a hawmkhiat The Seven Habits of Highly Effective People pen minthang mahmahin awn 15 val kizuakkhia hi. Pahtawina thupi tampi ngaha, laibu gelh leh makai pattahna lamah mi kizahtak mahmah khat ahi hi.\n2) Christopher Columbus (1446? – May 20, 1506) pen Italy mi' hi napi Spain Navigator sem hi. Spain pau a siam bek hilo-in, a khualzinna ciaptehna khempeuh latin lai-in gelha, a thusim khempeuh Greek lai-in gelh se hi. October 12, 1492 kumin America mukhia ahih manin tuni dongin October 12 ni pen Columbus Day ci-in America leh Spain in ciamteh uha, zumkhakni hisak uh hi.\n3) John R. Mott pen 1865 May 25 in suaka, Student Volunter Moment leh YMCA ah na sem ngei hi. Methodist vakkawn sia minthang khat hi-a 1900 kumin Evangelizing the World in Our Generation cih laibu minthang mahmah khat gelh ngei hi. World Council of Churches (WCC) a phuan pawlah zong kihel hi. 1952 kumin kum 86 a pha, a zi Leila si ahih manin 1953 kum ciangin zikik nei hi. Tua-in amah kum 88 phata hi. WCC ah thu a genkhit zawh a sawtlo, January 31, 1955 kumin leitung nusia hi. A nuntak sungin USA president-te tawh kilawmta mahmaha Nobel Peace Prize zong ngah hi.\n4) Harry S. Truman pen May 8, 1884 kumin Lamar khua Missouri ah suaka Baptist pawlpi sung panin khangkhia hi. A zi Elizabeth Virginia Wallace tawh ta khat bek nei uh hi. 1945 in USA vice-president sema ni 83 sung bek sem man hi. April 12, 1945 kumin president Franklin Delano Roosevelt hong sivat ahih manin tua kum mahin Truman pen USA-te' a 33rd president hong suak hi. Tua zawh khalang khit ciangin Germany te'n gallelhna pulaak uha, August kha-in America-te in Japan gam Hiroshima le Nagasaki khuate ah Atom Bomb khia uh hi.1953 kum dong president semin December 26, 1972 ni-in si hi. A zi pen ama sih zawh kum 10 nungta lai hi.\n5) J. Oswald Sanders pen Oct 17, 1902 in suaka, Oct 24, 1992 in si hi. Vakkawnsia thugen siam Pasian nasem minthang mahmah khat ahi hi. Overseas Missionary Fellowship ah Director sema, laibu gelh zong siam ahih manin The Order of the British Empire for Christians acih pahtawina kipia hi. Pasian thu lam laigelh siam ahih manin pahtawina dang tuamtuam zong kipia-a, a khan sungin laibu bu 40 val gelhkhia hi. A laibu gelh pawlkhatte in The Incomparable Christ, Satan Is No Myth, Enjoying Intimacy with God, Spritual Clinic leh Bible Men of Faith cihte ahi hi.\nLai gelh Dr. Lian Muan Kim in Zomi eLibrary / Laibusaal ading in\ndate: Fri, May 13, 2016 at 2:10 PM in Phalna ahong piak ahi hi.\nMakaih Pilnal (Laibu)\nPage 11 - 14.\nItem Reviewed: Makai I cih in Kua Hiam? A gelh - Lian Muan Kim Description: Rating: 5 Reviewed By: Cinpu Zomi


url: =US Arkansas ah naupang kum 4 aphapan khat Bus tungpan kia in akhaguh kitan, silo :: ZOMI DAILY\nposted on 24 April 2017 at 4:34 pm UTC+9:30 Lomkholna: News, Sawltak, USA, World\nUSA, Arkansas State sung ah numeino naupang kum 4 aphapan khat Bus tungpan kia in akhaguh kitan, silo bilbel cih CNN pan kiza hi. Highway lamzikpi tungah atailai Bus khat ii anunglam kongkhak panin akiasuk ahihi.\nTua naupangno akiat laitak pen anungah apai mawtaw ii Dash Camera panin ki Record khalian a, cikziak huai mahmah hi. Mawtaw sungpan in Video Record abawlkha pen Ryan Ciampoli kici minnei khat hi a, amahpen Crawford County pan ahihi.\nRyan Ciampoli pen Arkansas Volunteer Firefighter khat hi a, naupangno Bus tungpan akia amuh ciangin amanlang in tawmpah in Ambulance sapsak uh a, naupangno ii anuntakna honkhiatthei uhhi.\nArkansas, Harrison sung aom Highway 65 tungah thupiang hi a, Ryan Ciampoli in agenkhiatna ah kamailian ah kamit tawh kamuh hi a, ahi zongin pataulua ahih manin, thakhatthu in bangmah phawklo in ka omliang cihi.\nVideo Record akibawlkha pen ama mawtaw sungah akikoih Dash Camera pan hi a, naupangno pen Bus anunglam kongkhak tungah kikhai langlangin tuakhit ciangin anuai ah kiasuk hi.\nAnuai lamziktung atuksuk ciangin tuanlaulau a, tuakhit ciangin tangnawnlo in omcip hi. Bus ahawlpa’n ahihleh bangmah phawkkhalo in taisuak vingveng hi.\nRyan Ciampoli inzong a mawtaw thakhat in khawlsakpah a, tuakkhia in delhpheipah hi.\n(Accident khatpeuh aom ciangin kumpi thunei te tunma in bangmah khoihkkhak hetlohding ahihi. Ih khutma khawng omkhaleh thunawngkai tawh kizomthei hi.)\nAhi zongin tua naupangno pen Highway lampi laizang ah akiatkhit ciangin lumsuak leulaumawk ahih manin, Ryan Ciampoli in tuaci nutsiatding piangthei salo in tawmphei in a angsung ah tawipah hi.\nVideo etnopleh: Video shows 4-year-old fly out of moving bus\nAkiatkhit lianin khua phawknawnlo in omcip himahleh adendeuhciang khua hongphawkkik cihi.\nLamzikpinawl lamah paipih in Truck Bed tungah sial uh a, tuakhit ciangin khua hong phawkkik cihi. “Kanu koi ah omhiam?” ci’n hongkapkhia a, lainat huai mahmah hi ci’n Ryan Ciampoli in genkhia hi.\nMinute 5 khitkhawng ciangin Ambulance leh Paramedics te hongtungpah uh a, ageinai aom zato ah kipuakpah hi.\nRyan Ciampoli pen hihmun ah atuak masapen “First Responder” hi a, akisam bangin huhna piapah ahih manin ki pakta mahmah hi. Ahi zongin ama genna ah hihbangdan tuatsiatna pen koikoi ah banghun cih omlo apiangtheithu ahih manin septheih bangin huhding kisam hi ci’n genkhia hi.\nNaupangno ii anu genkhiatna ah hih tuahsiatna vaitawh Bus Driver papen ka mawhsakkei hi. Ka tanu adamkiktheih nading kalung himawh in, tuabek mah ka lunglutzaw hi ci’n genkhia hi.\nRelated: USA gamsung aom States leh Khuapimin, Region tuamtuamte\nNaupangno pen akhaguh kitan cih kiza a, bangmah nawngkaina aomkeileh Monday ni in zato pan tuaktheiding cih kiza hi. ZD Sawltak #zomidaily\nPrevious: Chicago ah numeino khat asam Color zutkha ahih manin sanginn Class pan ki hawlkhia\nNext: A meetna ding bek kingaihsun ~ T. Sawmlian


url: =Buaina icih banghiam? ~ Go Lian Kap :: ZOMI DAILY\nposted on 12 May 2019 at 4:23 pm Lomkholna: News\nBuai na icihpen thu nawngkaai khat i leptuah kei a, thukhen na maan i zatkeh tuapen buai na a hihi. Ahizongin, deihna Leh muhna kibatloh na hang a piang kam kiselna (argument) pen buai na kici lo hi. Hih mi nihte’ Kam kiselna or khat leh khat ki mawksak na (accusations) pen a dik Leh a mawh khensatna nei lopi in, i pum daihsak Leh tua In buai na ong tun hi.\nBuaina pen a phungpi nam nih in ki enthei hi. Gamsung a hi a, pawlpi, leh kipawlna khat peuh sung ah MIPI leh MAKAI te hang in buai na Piang thei hi.\n1. MIPI te hang buaina\nMipi te khat peuh in thukhun zuilo a om ciangin mipi tengmah sukha in mipi sung ah khat leh khat kitel khialh na piangsak hi. Hih buai na pen kipawlna, biak na, Leh gam ii thukhun zui In thukhen leng, buai na ong tun lo in, tua ki telkhialhna pen thukhen-na tawh maai hi. Ahizongin, hih mipi te kitel khialh na pen thukhun zui a, thukhensat i bawl kei a, i nelhsiah leh tua in buai na ong tun a, Unity susia hi.\n2. MAKAI te hang buaina\nLeitungbup gam, kipawlna, biakna khempeuh In thukhun nei hi. Mipi te zuihding thukhun a om mahbangin, makai te zuih ding thukhun om hi. Makai te’n zong thukhun zui a, nasepna maan tawh ong kalsuan kei uh leh nakpitak buaina lianpi piang thei hi. Hihbang makai te’n zong thukhun bang a, na asep kei leh thukhun om bang a Action laak ding hipah hi.\nMakai te thukhun zuih loh na te zong thumaan tawh thukhen lo a, i ki theih mawh bawl niloh leh hih In a suuksia penpen buai na ong tun in ki pumkhatna susia mahmah hi. Tua a hihmanin makai te’n thukhun om bangin na a sep kei uh leh, a mau hangin buaina lianpi Piang thei hi.\nBuaina a omloh nadingin bang kisam?\nBuai na a omloh nadingin makai te leh mipi te in i gam, pawlpi, leh kipawlna thukhun te zuihsiam leng buai na omlo pen hi. Tuaban ah, i gam, pawlpi, kipawlna thukhun tawh kituak in thukhen na maan zang den leng buaina om thuah-thuah lo pen hi.\nPhilosophy of law mipil te’n thukhun, policy, manual, Leh guide line ding a bawl ciang un buaina a omloh theih theih na dingin a na gialh uh a hihi. Ataktak in tua mipil te bawlsa thukhun, policy, manual, leh guideline te i zuih loh man in buai na a piang hizaw hi.\nTua a hihmanin, buaina om hi cih i muh ciang in hih buai na pen koipan ong kipan hiam? ( Mipi te Hang maw? Makai te hang?). Tua buai na a bei na ding i deih leh i policy, thukhun, Manual te’n bang cigen hiam cih en kak ding kisam hi. I pawlpi thukhun, policy, Manual, guide line sung a ki gialh dan leh makai te or mipi te gamtatna a ki tuah keh thukhun zui lo penpen a mawh hipah hi. Tua in Solution maan pen a hihi. Pa Go Lian Kap\nPrevious: Kua tenpihding kahiam? ~ Thiau Luah Pau\nNext: Hiroshima le Nagasaki ah Enola Gay ii gelh tangthu ~ Peter Suumpi


url: =Thuhilsya 1 (Ecclesiastes 1)\nThuhilsya laibu sungah, “Thuthuk ngaisunpa” ii ngaisutna ki at a, mihing nuntakna bangza in tom a, bangza in ih ngaisutna taw kilee bul ziam cisia a thukin a ngaisutna teng hi a, thutang tatak om ngawl, thin hong ngim sak ahikom “Nuntakna sia a luithathong hi” ci hi. Ama in mihingte nuntakna a uk Pathian zia tel thei ngawl hi. Ahihang hite theampo zawkciang ama in mihingte nasep a hanciam tu le Pathian letsongte a tam thei za le hun sau thei za in a nop sak pui tu hanthawn hi.\nThuthuk ngaisunpa ii ngaisutna tam mama sia a sia sang veu hi zaw bang hi a, thinkiam huai hi. Ahizong Lai Thiangtho sungah hi laibu hong kihel ciang hi bang up laakna le a sia sang bek ngaisutnate ngangawn a huam zo tu in Lai Thiangtho thu upna sia zai mama a hina thu hong kilangh sak hi. Mihing tam mama in hi Thuhilna laibu sia limlangh bangin zangh a, khuangaisutna a ki at Lai Thiangtho in Pathian sia lametna hong pia hi, ci in nuntakna ii a khiakna a thupi zaw in saan thiam theina piang sak hi.\n16Keima le keima, “Mihing thupi khat ka suak zo a, ka mai ah Jerusalem a ukte sangin ka ciim zaw pek hi. Ciimna le heakna tatak tel ing,” ka kici hi. *1:16 1Kum 4:29-31. 17Heakna le mawmawtna, ciimna le thin ap nate a ki lamdanna kan tu in ka khensat hi. Ahihang vuiva del taw ka kiban tu sia ka he hi. 18Ciim va-ial leang thin ngimna tam va-ial a, heak va-ial na in hong ngim sak va-ial zawsap hi


url: =Baghdad khuasung Ice Cream kizuakna ah Suicide Bomb kitamin mi 16 si, 75 liam :: ZOMI DAILY\nposted on 30 May 2017 at 6:19 pm Lomkholna: News, Sawltak, World\nIraq gamsung Central Baghdad aom Ice Cream kizuakna ah ISIS galkap khatin Suicide Bomb sukham ahih manin mi 16 takin sihlawh uh cih Tuesday ni in kumpi thunei te’n genkhia uhhi. Tua Ice Cream kizuakna pen nitaklam ciangin numei naupang tampi aomdetna khat hi a, tuatengmah ngimbawl in Suicide Bomb asukham citciat uh ahihi.\nCentral Baghdad, Karrada District sungah Tuesday nitaklam in asukkhap uh hi a, asi mi 16 banah adangzong mi 75 tak liamgawp cih AFP in genkhia hi.\nHih Bomb kisukkhapna vaitawh kisai in IS te’nzong Statement khahkhia uh a, ko ii gamtatna hi ci’n genkhia uhhi. Iraq gammi khat apuakkhamthei thauvui thautang tawh akidim mawtaw khat hawlsa in, Shiite Muslims te mitsuan in apuakkhamsak cihi.\nIS tezong Muslim biakna mah ahih veve uhhangin Shiite Muslim te’n thapialo bekthamlo, lehdokik theizel uh ahih manin, ki belpawlthei mello uhhi.\nVideo etnopleh: Moment of blast in central Baghdad, at least 10 killed, dozens injured\nTulaitak Muslim biakna te ii antan hun laitak hi a, sunsungteng an tangin, nitaklam nitumkhit ciangin khuasung aom ansai, Restaurant, Cafe’, Shopping Mall cihte ah kituahkhawm in, anne khawmin kilawmtatna nei in aom laitak uh ahihi.\nTuateng mah ngimbawl in hih Car Bomb zongpen Muslim te Ramadan antankhit, nitaklam an akinek laitak, aki vakkhiat phadiak hun laitak in asukham uh ahihi. Hih Ice Cream Shop zongpen aminthang khat ahih banah numei naupang atam phatdiakna munkhat hi a, tuateng mah bawlsianuam in hihlai munteng mitsuan in Car Bomb Suicide asukham uh himawk hi.\nHih Car Bomb apuakkhap laitakpen CCTV panin Vide Record kibawlkha citciat in, lauhuai mulkimhuai mahmah hi.\nRelated: Iraq, Baghdad City ah Car Bomb puakkham in mi 52 si, 50 val liamgawp ~ ZD\nTukum February khasung inzong Badhdad City sungmah ah Car Bomb khatvei puakkham in mi 52 in sihlawh a, adangzong mi 50 val liamgawp ngeikhin hi. ZD Sawltak #zomidaily\nPrevious: Company Director khat annekpak kalin mawtaw tutna nuaiah aselsim RM50,000 kiguksak\nNext: Malaysia gamsung ah zatepna hangin kumsim in mi 20,000 ta siden


url: =Malaysia, Pudu vengsung aom vanzuakna saihonkhat meikang :: ZOMI DAILY\nposted on 16 September 2017 at 10:52 am Lomkholna: Malaysia, News, Sawltak, World\nMalaysia, Pudu vengsung aom lamzikpi gei ah ankizuakna “Pudu hawker food street” teng zanni zingsangin meikanggawp hi. Hih meikatna munpen Jalan Pudu leh Jalan Sayur kiupheiteng hi a, Pudu Plaza leh Pudu Wet Market tetawhzong kinai mahmah hi.\nZanni Friday zingsanglam 2am hunpawl in meikang akipan hi a, hih meikatna hangin vanzuak Traders te bangtuakding cih kitheilo phot hi.\nHih lamzikpigei anzuakna pen “Pudu Wai Sek Kai” ci’n akithei mahmah anlim ci’n aminthang munneu khat hi a, akipatzawh kum 50 bang phakhinta cihi. Ansai pen anopcitloh hangin, Noodle te limmahmah kici a, gamlapipi panin aneding in akizuatna munkhat ahihi.\nZingsang meikat akitheih ciangin 2:02am hunin meiphelhzum ki zasakpah cihi. Aki zaksakzawh Minute 4 sungiin Pudu, Hang Tuah, KLCC, Sri Hartamas, Keramat cih Fire Station mun 5 panin Firefighters te’n delhkhiapah ngeingai uhhi.\nTua vengsungah tuihatlo, Water Pressure tawmlua ahih manin meiphelhpen hamsasak mahmah hi ci’n Fire and Rescue Department operational commander Supt Mohd Yunus Ibrahim in genkhia hi.\nZingsang 3:13am hunciang in meikuangteng kiphelhsiang zopan a, “Pudu Wai Sek Kai” ci’n akithei anzuakna sai food stall akigawm in 10 meikanggawp hi.\nDira akici tua vanzuakna phual ah kum 14 sungbang na asemkhin numei khatin agenna ah nitak 11pm hunpawl in saisungteng siansuah, vanteng sengin innlam kaciah uh cihi.\nVideo: Pudu hawker food street (Pudu Wai Sek Kai) destroyed in fire\nZingsang saisungteng meikang cih hongki zaksak ciangin kadelhpah uh a, ahi zongin kavan uh alangval bang meikang in nabeikhinta cihi.\nKuala Lumpur City Hall socio-economic development executive director Datuk Ibrahim Yusoff in agenkhiatna ah hih munteng ah vanzuak Traders tengin avanzuak nadingin Pudu Integrated Commercial Complex ah ngetna kibawlthei cihi.\nRelated: Malaysia, Seremban aom vanzuakna khat meikanggawp\nMeikatna hangin vanzuak Traders mi 30 bang sumzonna sukha cihi. Hihphual ah banghun ciangin vanzuakna kibawlkikding cihpen bangmah ki gencianthei nailo ci’n thunei te’n genkhia uhhi. Malaysia gamsung ah tusungteng meikang vaitawh buaina tampi piangkawikawi hi. Kuala Lumpur khuasung aom biakna sanginn meikatna hanginzong muanmawh mikhat kimankhin a, thusitna kineiding cih kiza hi. Sawltak #zomidaily\nPrevious: ZAM Thupuak :: 17 September 2017 (Zomi khangnote ading siamsinna sangthak)\nNext: China ah temta hiammahmah tawh mittang ki kiatkiat saklai


url: =Kisik-kikna Nam Nih ~ Khat Thang :: ZOMI DAILY\nKisik-kikna Nam Nih ~ Khat Thang\nposted on 6 November 2014 at 9:11 am Lomkholna: Article, Khatthang\nNa nuntakna-ah kisikna/nanglenang khial kisakna na-nei ngei hiam? Kisikna I cih ciangin hun beisa-a, I kampau gamtatna, I sep khak sepkhak loh thute tungtawn pan kiphawk thakna pen kisikna kici hi. Kisikna nam nih gen pak leng;\n1. Eile-ei lungsim tawngah kisikin kua mahin hong muhpih theih loh kisikna,\nEi mimal khat bek hong sukha khialhnate hi-a, kibawl, kipuahphakik thei kisikna ahi hi. Gtn; I sum bawm mansuah leng ei-ma tumtakin lungkhamin, lawmlawm aw ee, koi-ah nusia kha? kiatsuah kha ka hia le? ci-in eile-ei kimawh sak hi hang. Tua bangdan khialhnate pen kipuahpha thei-in, midangte ading siatna apiang sak lo mimal kisikna thu khat ahi hi.\nAhizongin, mawtaw hawl khawng kisiamsak zalzalin nawh hawl gawp, accident tuakin khut bai, khe bai zenzen bang hi leh mi dangte a sukkhak sese loh hang nuntak tawntung ading akilakik thei nawn lo kisikna lianpi hong suak ding hi. Hi bang dan kisik theihnate aom lohna ding ei mimal ciat kidop theih kikhual theih ding kisam hi.\n2. Aki-im thei lo akipuahkik thei lo khialhna hanga kisikna\nEi ma gamtatna hangin innkuan sung, pawlpi sung, minam sung, gam bup huam le leitung bup nangawn asukha thei khialhna pen ahih leh aki-im thei lo, akipuahkik thei lo, kisikna lianpi apiangsak thu ahi hi. Gtn, Bo Aung San kawlgam suahtakna ngahna ding-a makaipi pen U Saw in hong thah pen U Saw bek sukha lo-in tu ni dong Kawlgam bupin kisup lawh hi. Hi bangdan khialnate pen I kisik tulvei zongin kibawlpha thei lo khialhna ahi hi.\nTu hun, tulaitakin eite in zong computer screen mai-ah tu hithiat in, lai tuamtuam I at zelzul hi. E-mail groups, facebook zangin I hun tampi I bei hi. Lai hoih lai manpha evidence kician takin thu kikupna pen hoih mahmah napi, Tua bang hi lo a, I gup nop mi khat maan takei leh tanggup, thumaan pi khat lah mimal ettheih loh man bek tawh tang gensiat, pengpelep tungnung kituh cih danin, kam tungnung kiselnate tampitak I sim kha zel hi.\nAtatakin hibang dan khialhnate pen tutadih I tel loh hang, I ta, I tute khangah na simkik dinguh a, I khang zomte in pil lawh lo-in, lungsim ginat lohna hong ngah lawh dinguh-a, I minam bup ading supna lianpi ahi ding hi.\nKhangthakte lungtang sungah kigal neih ding cihte teng nawn lo zaw-a, kikhawl thei ding, nasem khawm ding, kilawmta ding, I kimlepam eite hangin anop zaw mun suaksak ding cihte kibul phuh toto ta hi.\nTua ahih leh eite in Zomi khang thakte bang thu hoih thupha I nusiat ding hiam? Akipuahkik thei lo kisikna apiang sak thei ding gamtat kampaute, nasep silbawlte khangnote lungsim sungah I vawh khak ding lauhuai kasa hi. Lungdam! Khat Thang\nPrevious: Bang hang hiam?\nNext: 6.10.2014 Tuni leitung thuthang te\nMalaysia, Setapak vengsung ah sangsia khat thautawh kikaplum\nThai gamsung kuahawm sungah a awkcip te lakah akihel Myanmar gampan Aih Lu


url: =Immanuel hong piannading thu ~ Hau Za Cin :: ZOMI DAILY\nImmanuel hong piannading thu ~ Hau Za Cin\nposted on 15 December 2015 at 10:25 am Lomkholna: Article, Biakna, Hauzacin\nImmanuel hong pianna ding thu ~ Hau Za Cin\nPasian thu pen kan zo leng a thupina kimu semsem hi. Thuk kan deuhdeuh leng na thupi semsem a, thuk kan kholkei leng a thupina kitheilo hi. Saguh khauh mahmah khawngkham in a sungah om saguhngek pen ne le’ng, a pua lama om satak leh savun tawh a limna kitehthei deksuailo hi. Pasian thu zong tua bang mah na himawk hi. Leisung a thuk semsem leh suangmanpha hoih semsem a, mite in lai tam sim semsem leh laibu khat bek a simpa sang a theihna a khanzawk mah bangin Pasian hoihna a tam kan deuhdeuhte in “Pasian” ahihna, “PA” a hihna thuk theih semsem a na himawk hi.\nKamsang Isaiah in Immanuel hong pian ding Jesu pianma kum 2700 hun pekin na genkhol hi ci uh hi! Hih a kigenkhol leh tuni donga thupiang totote Jesu pianzawh tu’in kum 2000 val kikta, dik toto lai, a kipelem om nai tuanlo hi. Lamdang lamdang lamdang ka sa hi.\nThe remnant: Isaiah laibu sungah a lian 1 pan 12 kikal sungteng limtakin i et ciang Pasian in Israel leh Judah pen gawmkik nuam ahih manin vai tuamtuam tawh na kidosak hi. Pasian genna a mang nuamlo mipi tampi lak ah mihoih, upna ah a kip mi, haksatna lianpen a thuakna kawmkal uh pan zong Pasian a it teitei mi bangzah hiam om cih na kilangsak hi. Tua mite pen “the remnant” na ci a, a kuangbang, a tawzelh, ahih kei leh a omlai, a kisiit teng cihna ahi hi. Amau kumpi leh makai sungah Pasian deihloh lamin a gamta ahih uh hangin Pasian in Ama mite honkhia nuam lai veve ahih manin a vekpi un vatmailo a, khat leh nih hawilai veve hi.\nA hawi lai mite tawmlua mahmah ahih manin a vekpi un a kigawm uh ciang bawngpi khat leh kelpi khat ii nawitui tawh kivakzo tanghial uh hi. Gamlak linggah nangawn gai zolo uh a, a si mangthang khinlo bekbek uh ahi hi. Tua zaha siatna leh sihna Israel sungah a tun hangin Pasian in “the remnant” na koih lai veve hi. Pasian a it khat leh nih, a nambat a khat leh nih takpi bek mah na hawi himawk hi.\nKamsang Elijah kiangah zong, “Baal mai ah a kun ngeilo mi tul sagih val ka neilai hi” a kici pen zong “the remnant” genna hi kici hi, a tamzawte hihbang zuilo, a hoih a limci dinga akituamsiit vilvel.\nJesse suan: Tua a kihawi, the remnant sung pan a mengkik singbul bangin a hinsuah kikna ding Pasian in Jesse innkuan sungpan mi na koih hi. Abraham kiangah Pasian kamciam pen a tangtunna dingin ‘Jesse suan’ (the root of Jesse) na omsak hi (Piancil 22:18 “na suanlekhakte thupha ka piak bangin leitung minam khempeuh in thupha a ngahna dingun hong ngen ding uh hi. Bang hang hiam cih leh nang in ka thu na mang hi,”). Judah gam leh Israel gam a kivaatmai khit ciangin mi nih leh thum cihloh kithat khin a, tua pen singkung a bul pan a kiphuk bang hi kici hi.\nAhi zongin tua singbul pen muatcip, sicip lo in hong selkik, hong meengkik dinga, tua panin Jesse suan hong kizom kik ding hi. A bei mangthang nading themcik bekbek ahi hi. Tua a mengkik ding pen mi hoih, Pasian um khat leh nih a omte hi peelmawh ding hi. (2 Samuel 7:12 Na pu na pate’ kiang na zuat ni ciangin, nangma sung panin hong suakkhia ding na tapa nangma nungah ka khangsak ding a, keimah in ama kumpi gam ka kipsak ding hi.)\nImmanuel hi ding: Tua a mengkik, a selkik pen sung pan kilemna hong om dinga, nopsakna hong khang in, Israel gam hong dingkhia kik ding hi. Tua mun ah, tua gam ah ngia leh tuuno te kikhawl dinga, gialbem leh kelpi te giakkhawm ding uh hi. Humpi leh bawngno kizui in naupangte in a nung pan hawl ding uh hi ci hi. Naungekte gulgu nei kua gei ah kimawl ding uh a, ahi zong tulo ding hi. Tua hun ciang Topa theihna in leitung tuamcip dinga, Amah a theilo om nawnlo ding hi. Mite Pasian lamah kihei in nopsakna leh kilemna tawh kidim ding hi. Tua pen hong piang ding Immanuel hong tun ciang leitung omdan ding ahi hi.\nTua hong piang ding Immanuel tua hun in kithei maw kitheilo kigenlo a, kigen pah nailo hi. Ahi zongin Jesse innkuan pan piang ding hi cih kigen hi.\nLungdamna la sa ding: La sa cih pen heh mahmah leng la kisa thei hetlo hi. Gilo nuam leng zong la kisa theilo hi. Lungdam mahmah ciang bek in la kisa thei hi. Pasian in a hotkhiat khit ciangin Israel te in la sa thei pan uh hi. Isaiah 12 sungah lungdamna la sa ci hi. Lasa ci ziau leh zong kingah leh kilawm hi, ahi zongin tua ci ziaulo in ‘lungdamna la sa’ ci teekteek hi. A gennop siangtak in uang gen mahmah cihna hi. Lungdamna la sa bek hilo in nuntakna tui lungdam lungnuam takin tua tuikhuk pan kidawn ding hi ci hi. Tua tuikhuk pen Pasian a genna ahi hi. Sih theihna tuikhuk pan nuntakna tuikhuk ah Pasian in tonpih hi. Tuni in tua tuikhuk na zuan hiam? Tua tuikhuk gei ah na tu hiam? Sih theihna tuikhuk gei mah ah na omlai kha hiam? Nuntakna tuikhuk hong kibawlsak zo hiven…\nLamdang ka sak: Pasian nam teel kici te nangawn in a Pasian uh a langpan theih mawk pen lamdang kasa hi. Isaiah 1 sungah leitung aw za in, vantung aw na theihpih in ciin kipulak mawk hi. A Pasian uh a langpanna thu uh mi khempeuh theih dingin kitangko himawk hi. Tua hita leh kisiiklo, kikhel tuanlo, a lungsim uh khauh lai veve, Topa in dawmlo ding cih theilo ahi tam… lamdang kasa hi. Pasian zong hehpihna tawh kidim cih ciang a hilh dingin Isaiah sam a, Isaiah sawl napi, tua mite in thumang tuanlo uh hi (Isaiah 6:8 Tua ciangin, “Kua sawl ding a, eite-a’ dingin kua va pai ding ahi hiam?” Topa’ cihna aw ka za hi.\nTua ciangin ke’n, “Hih lai-ah kei om ing! Kei hong sawl in,” ka ci hi). Tua manin Topa hehna amau tungah tung hi. Mulkimhuai, lipkhaphuai mahmah hi. Tulai TV leh News khawngah ki en thei hileh nak mulkimhuai ding hiven. A kumpi uh khat Ahaz nangawn gilo mahmah tazen. A teel mite bek hilo, a kumpi nangawn uh Pasian deihloh minam te tawh kipawl, Pasian min zahtaklo lai uh hi. Pasian heh a, “ka su mai ding hi,” ci hi.\nLungnopna ni suak kik: Tua zahta a langpan leh amaute a lamsangpa Pasian nangawn zahtaklo in a om uh ciang gimna bek thuaksaklo in sihna zong thuaksak a, si mang khin ding uh hita hi. Kumpi innkuan zong hawi cih nei tuanlo, makai innkuan zong dawm tuanlo, gimthuaksak ziahziah hi. Khatzong hawilo in vatmai ding a sawm ahi hi.\nAhi zongin hehpihna tawh kidim Pasian in Pasian ahihna lak a, lametna khat guan kik hi. Tua lametna lim dingin naungek khat – a thuman, a pil, kilemna a omsak ding, Pasian deihna a tangtungsak ding khat piang ding ciin a gensak hi. Tua pen lungnopna nitaang, nisuak ahi hi. Tua naungek pen Immanuel hi ding hi.\nNote: Nipini zingsang thobaih in Lai Siangtho ka lungngaih ciang Isaiah laibu a bul lama Immanuel hong pian ding thu a kigenna sungpan Pasian thupina ka phawkvatte kong gelh pak hi. Lungdam, Hau Za Cin\nPrevious: UNHCR vai tawh kisai theihhuai Phone Number & Email\nNext: Dahpa Tangthu – Zomi Creation Story ~ Rev. Gin Khan Nang\nSingapore ah pasal khat aguaktang in Bus tungtuang, lamdung ah vakkawikawi


url: =Kalsuan masapen in galtaite kepna dingin minkhumna bawlna ahi hi. Minkhumna pen ciamtehna, sitcianna leh akingaihsutpihte thulehla UNHCRte kiang ah theihsakna ahi hi.\nMinkhumna ding ngetna ah, Galtaigambel Malaysia Website pan hehpihna tawh na ngetna online tungpan in Minkhumna Athak ngetna khakin ap in..\nNa ngetna na-ap khit takciangin, UNHCRte’n hunciam neih kholhna ding vai phone hongsap ding uh lungduai tak in na ngak in. Ngetna a kipuak khempeuh kibawlsa ding a, ahizongin aki-ap tamlua man in, UHNCR in thakhat thuin dawnna hong nei zo pahlo ding uh hi. Hunciamkholhna ngetna na puak khit zenzen-a leh hehpihna tawh a dang ngetna khak beh nawn kei in.\nUNHCR tawh Hunciamkholhna\nUNHCR Malaysia pan in hunciamkholhna ni tawh kisai phone hong sapkhit vau ki pan, amau tawh ki mu ding in na kiging khol thei ta hi. Ki keepna ding a zong angen mimalte khempeuh ( innkuan mimalte leh/ahihkeileh nang tungah hong kinam khempeuh zong aki hel) peuhmah minkhumna ding huciamlakkholhna ah na gen kul hi. Minkhumna hunsungah nang thu nagenna ah thumaan leh thutaak nagen ding pen thupi mahmah hi. Aki-cinglo ahihkeileh amaanlo na gen aleh tua pen nang ma thu kingaihsut ah ki nei khading hi.\nMalaysia ahihkeileh leitung mun tuamtuam a aom na innkuanpi mimalte thu leh la zong akicing tak in na gen ding ki sam hi. Innkuam mimal sungah, ngeina vai tawh ahi zongin ahihkeileh kumpithukhun tawh kizuai-a kikepte zong a kihel hi. Innkuan mimal sung ah nulehpate ( piannaleh/ahihkeileh hongkeemte), sanggam pasalte leh sanggam numeite (laiguikizoppih, nulehpa kibanglo, nulehpa ken, i keepte), naupangte ( i sungpan-a pian, i keepte, zi ahihkeileh pasal kente leh ni dang a akiteenpih tawh a neih ahihkeileh mikhak peuk tawh anei) cihte ki hel hi. Mikhumna a ngah mimal khempeuh in file nambat ngah ding uh hi. Zum tawh kisai mailam kizopna khem peuh ah file nambat lak kulding hi.\nMin nakhum khit a kipan , UNHCR card ahihkeileh Ngaihsutsakna Nuaiah aom (UC) cihna laidal bangtan hing ding cih a kigen pah pen nang hong ki pia ding hi. Na UNHCR card ahihkeileh Ngaihsutsakna Nuaiah aom (UC) laidal a hinna abei ni lian in UNHCR ah a hin kik na ding athak a bawl dingin hong pai in.\nCOVID-19 natna hangin: UNHCRte’n na laidalthupi a hin kik na ding a athak a bawl ding hong sapding uh na ngak in. Huncianlakkholhna omlo pi in UNHCR ah hong pai kei in.\nNa thangthu a ding aq kisam laidalthupite a hi passportte, kuahiamcih kitheihna laidalte, kitenna laipite, nausuak laipite, innkuallai ahihkeileh gammi hihna lahna laithupi, galkap sungnasepna laibu-neute, cidamna tawh kisai genna-laite, ni dangin ah minkhumna mundang UNHCR zum ah na neihngei leh, UNRWA zum ahihkeileh gamdang kumpite tawh mikhumna naneihngei aleh hong pua in.\nHehpihna tawh UNHCR- piakkhiat laidalthupi ahi hihnalakna card, Ngaaihsutsakna Nuaiah aom (UC) laidal, hunciamkholhna card, hong kipiakna laidal tung ah aom hunciamkholhna ni cihte hong keng hamtang in. Malaysia pan ahilo mundang UNHCR Zum pan hong kipai nangah laithupite zong na piak ding ahi hi.\nAzenzen in, naungek suakthak na neih uh leh naupasal ahihkeileh naunumei suahna minkhumna na bawl kulding ban ah kumpite’ Gambuppi Minkikhumna Ka-hiang (NRD) pan nausuak laidalpi nangah ding uh hi. Nau asuah zawh ni 60 sung in hihte a bawl pah uh leh NRD ah sumpiakkullo ding-a akhawnkhong hi ding hi, However, After 60 days, you may be charged fees for late registration.\nUNHCR tungtawn in minkhumna angah mimalte pen leitungbuppi kepna kidalna a kisapna tawh kizui in UNHCR laidalthupite kipia ding-a, tua laidadthupi tungah hih laidalthupi tawi pen UNHCRte’ kepna hukbitna nuah ah om hi cih na ahi hi.\nUNHCR in kuahi-cih hihna lakna laidalthupipen in kimat kihenna a tawm zawkna dingin kepna hutbitna leh aki ciang-khiah cidamna vai sepsaknate, pilnavaitawh kisai leh adang panpih sepsakna tawh kisai tuamtuam UNHCR pan leh amau tawh khutkilen-a na-asep khoppihuh kipawlnate ahihkeileh a dang tuamtuam pan ngah ding uh hi.\nUHNCR laidalthupi in UNHCRte kepna nuaiah aom nang kua cih ciaptehna kidalna laidalthupi ahi hi. Hih pen in Malaysia kumpite i phalna tawh hih ngeinadan a ki bawl passport hilo hi.


url: =Malaysia ah Rohingya papikhat gammi numei nawngkaisakna tawh thong kikhia ~ ZD :: ZOMI DAILY\nposted on 11 April 2017 at 7:31 am UTC+9:30 Lomkholna: Malaysia, News, Sawltak, World\nMalaysia gamsung ah Rohingya papikhat in Malaysian gammi numei khat nawngkaisak, nopmawhsak ahih manin thong khakhat ki kiasak cih theSun pan kiza hi. Zanni Monday ni in Selayang Magistrate’s Court in thukhenna apiak hi a, numeikhat tungah zawhthawh bawlna “outraging the modesty of a woman” cihtawh thong akikhia ahihi.\nTua Rohingya papipa aminpen Mohd Tuson Nukmal Hakim kici a, kum 22 aphakhin khat ahihi. Hihpa pen nasep neilo hisawnsawn a, anasep pen khutdawhngen “Beggar” cimawk hi.\nAbeisa March 28 nitaklam 6:45pm hunpawl in Gombak Light Rail Transit (LRT) Bus Stop ah Malaysian gammi numei kum 35 aphakhin khat akhut letsak sawmin, maizumsak mahmah cihi. Tua numeinu pen Cleark nasep asemkhat ahihi.\nHih Rohingya papipa pen ta zong 5 bang aneikhinsa hisawnsawn a, UNHCR (United Nations High Commission for Refugees) Card atawi gambeel khat ahihi. Zanni in Selayang Magistrate’s Court ah thusitna kibawlin khakhatsung thong ki kiasak hi.\nHih buaina Incident apianni in bawlsiat athuak numei Victim nupen Bus tuangdingin Bus Stop ah akhawl, angak ahihi. Tualaitak thakhatin Rohingya khatin nehpheivat a, akhut letpheisawm cihi. Tuakhit ciangin Bus tungahzong zuihsawm cihi.\nAlso read: Rohingya te huhna piading Malaysia Tembaw Bangladesh tungta ~ ZD\nAbiakna kibatpih uh hih Rohingya tepen Malaysia kumpi in aguptuampian vilvel te uh hi a, khatveivei ahihna taktak aphawksakding hihbangdan omkiaukiau lehzong dikveve hi. ZD Sawltak #zomidaily\nPrevious: US California sanginn khatah thaukikapna piang, mi 2 si in 2 liamgawp\nNext: Malaysian gammi IS makaipipa US kumpi in “most wanted” sungah koih ~ ZD


url: =Banghangin Zomi Ukpite in Pinlong Agreement sign uhhiam? :: ZOMI DAILY\nposted on 2 August 2016 at 3:12 am Lomkholna: Article, Politics\nBritish Kumpi’ ukna pan suahtakna deih: Kawlte in suahtakna la-in, ei khamtung mi teng bek British khut nuai ah awk lai leng suahtakna ngah zawh loh ding patau uh hi. Tua ahih manin Kawlte tawh kipawlin suahtakna lak khop ding khensat uh hi.\nKawlte khawhsa duhgawh kha: Kawgam suahtak ngah hun lai khawngin, Zomite in Kawlzangah ten suk ding peuhmah ngaihsut haksa sa uh hi. Mualtung mah ngai kaltang uh hi. Zang lo khawh ding cih zong kilung gulh nai lo hi. A hi zongin Kawlte khawhsa buh tang pen kiduh bilbel zel hi. Zogam ah kial ai zong nekletak haksatna om leh Kawlte khawhsa mah I nekpih kul ding cih ngaihsutna tawh Kawlte pawlbawl ding khensat kha uh hi.\nUkpite in Zogam political power a len suak zo dinguh kisa: Zogam ukpite in amau ukna leitang le mipi tungah political power nei suak ding saih kaii zo suak dingin kilem en uh hi. Tua thu neihna mah lunggulh uh ahih manin Pinlong thukimna #5 na ah hi bangin kimu thei hi. “Though the Governor’s Executive Council will be augmented as agreed above, it will not operate in respect of the Frontier Areas in any manner which would deprive any portion of those Areas of the autonomy which it now enjoys in internal administration. Full autonomy in internal administration for the Frontier Areas is accepted in principle.”\nHi thukimna lai enkik leng Ukpite in 1896 kum a, British gamkekte bawl Chin Hills Regulation Act Ki-ukna ( Upadi )pen nopsa in lungkim uh hi cih kimu thei hi. Kawlte tawh kipawl leng hi bang mahin Ukpite in Zogam political power a len kip suak ding kisa kha uh ahih manin thukimna signed uh hi cih kimu thei hi. Zomi makipite in Chin Hills Regulation Act ki-ukna nopsa uh hi napi Aung San’ politics ngen sungah a lut uh pen khilhna lianpi ahi hi. Ukpite Lametna hong bat lohna Feb 19 – 22, 1948 Falam khawmpi panin hong kilang khia pah hi.\nBang hang President Sao Shwe Thaik Zogam khuapi Falam ah hong pai to?\nTom gen mahmah leng British kumpi tung pan Kawlgam suahtakna Jan 04, 1948 ni I ngah khit teh pinlong agreement’ huam gam sung tengah Bristish kumpi bawlsa thukhun ( Upadi ) I phiat kul hi. Ei le ei deihna bang a bawl Upadi I neih ding kisam ta hi. Ukpite bek thu neihna a hi Chin Hills Regulation Act kiphiatna dingin Zogam huam sungah haksatna om hih tuak hi. Kawlte tawh suahtakna I lak khop hang’ feudalism bei pah nai lo hi. Tua hangin President hong paitoh teh KSVP kici “Kham Tung Suahtak Vaihawm Pawlpi” in Zogam bup mipite kaikhawmin Zogam tangthu ah a masa pen mipi deihna tawh thukhenna hong neih pih uh ahi hi.\nLam khat pan British kumpi’ bawl “Chin Hills Regulation Act” beina ding aizongin saihtung saihphei le tuk tha, khaltha cihte beina ding aizongin Kawl kumpi’te in thautang khat zong zang lo in, Zomi mipi a hong zang ahi hi. Bangbang aizongin, I minam sungah democracy huihdam dikcilna hi a thupi mahmah hi. Tu ni dong politics thu-ah tua banga mipi 5000 val kikai khawm in vai hawmna I neih zawh nawn loh pen a zum huai din mun I hih lam zong himun pan kiphawksakna I nei nuam hi.\nFebruary 12, 1947 ni pinlong thukimna ah Kawlgam tawh kigawm ding I makaite na thukim kha uh aa, February 20, 1948 takteh I makaite in I Zogam ah thuneihna hong khah suah ta uh hi. Chin Hills Regulation Act kiphiat in October 22, 1948 ni a kipan in Chin Special Division Act ( Upadi ) tawh ki-ukna kipan hi. Khamtunggam makaipi ( Minister )semte zong Kawl kumpi’ deih teng a kipiatoto hong hi ta ahih man in I Khamtung gambuppi Kawlte khut sungah a kihumcip I hi ta hi. Zogam Minister semte (1947 – 1954; Vam Thu Maung, 1954 – 1956 U Shein Htang, 1956 – 1962 U Za Hre Lian )\nFamlam khawmpi ah mipi deihna kilanglek luatna bang hang hi ding?\nMikim’ theih sa mah bangin, feudalism ki- ukna kiniing lua, kicimtak lua cihna ahi hi. Zomi nautangte in a deih uh a gen ngam lo, a ut uh a sem ngam lo, lungsim, pumpi le kha suahtakna nei lo dinmun a om I hih lam kilang hi. Mipi kikaikhawm in, deihna suaktatak a lah theihna hong om takteh zaitha tawldamna a ngai mipite thakhat thu-in, a deihna uh hong kibang khin ahi hi. Tua ahih leh mipi atamzaw deihna tawh kituak lo mi 17 om I cihte ee? Kuate teng hi ding cih ka thei kei hi. Ahi zongin Pinlong thukimna hoih tak a thei makai pawl khat aihke’h Chin Hills Regulation Act akipsak suak nuamte hi ding cih kimu thei hi.\nHih munah a tawmzaw mi 17 te-in khial het lo uh hi. Ahizongin, tua hun Ukpite in taangpi taangta tungah lungsim, pumpi le kha cidam suaktakna a piak khak loh uh pen thanemna pi hi a, supna a piangsak thuguipi zong ahi hi. Leitung mihingte in I kisap le I lunggulh pipen in lungsim, pumpi le kha cidam suahtakna ahi hi. Zomite ei le ei, I ki-uk phial zongin, tangpi tangtate in tua bang lungsim, pumpi le kha cidam suahtakna nei kei leng a mawknapi ahi zel ding hi. Zomite gamdang I zuat ngeingai zong , hi thu hang mah ahi hi.\nA beisa thu thei cian in: Tu ni Zomi akuamaciat, a beisa I tangthu thei tek hi hang. I Pu I Pate’n a luahsa I khamtung gam tu in nam dangte khut sungah tungta hi. Feudalism sang’ a suuk zaw dictatorship ki-ukna in I gam le minam hong mancip ta hi. Zawhthawh thuin na hong kisem sak hi. Van hong kipua sak hi. I numeite hong kisim mawh sak hi. I khawhsa, I khawisate hong kisut, hong kilaksak hi. I ta I naute pilna kicianin sin zo lo hi. Zatui zaha kibawl zawh loh manin sih hun lo in I si hi. Ni khat nasep thaman tawh na duh an nekkhat na ngah zo kei hi.\nEn dih in, I mual dawn a singlamteh te kiphuktan khin hi lo hiam? I mual dungte ah milim biakna taute dim ding hi ta hi. Ngaihsun in, I gam I lei ci a I gen leitang tungah inn le lo lam nuam lecin Kawl mangpa phalna na nget kul zen ta hi. I Pasian biakna ding innpi takpi ei ut thu in I lam thei kei hi. Thu dik thumaan khual nawn lo in, Kawlmangte cihcih “hohkeh hohkeh” cih kul zen ta hi. I ngeina, minam pawite na ngawn lungdamtak le suaktatakin I bawl thei nawn kei hi.\nTu ni om mawkmawk kei in: 21st century sungah Zomite om mawkmawk lo ding hi hang. Hi bang nencipna pan I suahtakna ding I om mun tekpan mapan ding kisam hi. Thu maan lo a I mi I sa khat hong kibawl siat leh I minam bupin kipumkhat a kihu, kigum ding hi hang. Zomite khang gui zom a I neih thumaan na, cihtaknate khah suah lo ding hi hang.\nKhangthak pilna sinte’n hanciam ding kisam hi. Kawlte sang’ I pilzawk ding kisam hi. Pasian na semten I minam a ding thumaan thutak le thungetna tawh mapan kul ta hi. Sum bawl mihaute in, ei inn kuan sung nopsak ciang tawh khawl lo ding hi hang. I gam sungah nasep lian pipi neih sawm ding hi hang. I mite nasep silbawl guat zawh ding kisam hi. I neihsate Kawlte lak-a, zek mang ding pammaih luata hi. I gam sungah inn hoih, lo hoihte I lam ding kisam ta hi. Gamdang omte in, I innkuan sung pan I bat tantan thumaan thutak tawh ki-ukna gamte khantoh zia hilh ding kisam hi. I kim I paam a om pilna, hoihna theihnate I gam I lei ah I hawp sawn ding kisam hi.\nNa mai lam ding lam khol in: I om muntek pan hanciam a I minam mailam ding suapi ngaihsun in kalsuan ding kisam hi. I kibat lohnate neusek ding hang aa, I kibatnate liat sak semsem ding kisam hi. Thumaan teci panna tawh I minam zuun ding kisam hi. Thu maanlote nawl khin ding kisam hi. Tangpi tangtate in, thumaan gen ngam kul hi. Thumaan gen hang a mite hong muhdah ding na lau sangin, tua thumaan a gen ngam lo na lungsim lau huai zaw hi. Thumaan na sel leh leisung-a kipum cip suang manpha bang ding-a, a hoihna in man nei lo ding hi. Thumaan tawh I minam kimakaih ding kisam luata hi. Tua hi leh hong piang ding Zomi khang sawnten lungsim pumpi le kha cidamnate I gam I lei sungah hong luah to zo dinguh hi.\nZomi politician te, kipawlna tuamtuamte’ makaipite aw, I principles bang tatak hiam? Khamtung mibup pi Zomi ki ci sak ding cih bek hiam? Chin kicite sang lian zaw ding cih ciang bek hiam? Makaipi sem ding in popular keii ding cih ciang bek hiam? Chin deih politician te ee? Khamtung gam Chinland min vawh ding, Zomite tungah om ding cih ciang bek hiam? Ukpi sem nuam ciang bek I hi hiam? Ei le ei I kinana, kitoto kawmkalin I gam I leitangte nam dangte in hong luat khin hi lo hiam? I mi I sate in nencipna thuak ta uh hi. Nuntak haksa genthei liangvai in mang bang khinta hi hang. I deih I lunggulh bang hiam?\nTu ni I minam sungah I kitangsap in lungsim, pumpi le kha cidam suahtakna ahi hi. Tua bang I ngah theihna dingin minambup I kipumkhat ding kisam hi. Kipumkhat cih teh kipawlna khat sungah kihencip ding cihna hi lo in, tupna khat masuan khat kibang a nei ding, I mun tek pan tua tupna I tun na ding hanciam tek ding cihna hi. Second pinlong conference ah I lut zawh na dingin, second Famlam conference I kisam masa hi. Feb 20, 1948 ni a minam bup kithuhual bangin tu ni tupna khat sungah I kithuhual khop ding kisam hi. Tua in I gam le I leitang tungah thuneih na I ngahkikna ding step masa a hi hi.\nZomi Nam Ni hong tun simin minam bup I kithu tuahna, pumkhat sakhat I hihna mangngilh lo ding hi hang. Tua kipumkhatna, kithuhualna I zop suak zawh leh I leitang Pasianin hong piakik ding a, I minam bupin lungsim, pumpi le kha cidamna I ngah thei ding hi. Lungsim cidamna cih ciangin, thumaan hangin dipkuatna launa, linna om lo suakta takin sep theih, bawl theih, gentheihna a hi hi. Pumpi cidamna cih teh I khawhsa kham ding, I khawi, I vulh pungin, i lawhsa tawh leitung nuntak nopsakna hi a, Kha cidamna i cih pen suakta takin I Pasian bia thei ding Pasian thu tangko thei ding, Pasian biakinnte a munmun ah lam zihzaih thei ding cihna ahi hi. Tua hun hong tun teh meaningful takin Zomi Nam Ni I pahtawi thei ta ding hi.\nA nungta I biak Pasian in Zomite hong ompih ta hen! Amen.\nPrevious: Kua aa ding sem, bangci sep – 3\nNext: Ka Hauh Ciangin ~ Pau Khan Kap\nThuthak Tomkimcing 18 Nov 2014\n2010 Nobel Peace Prize ~ Hau Za Cin\nThucinh thutang (S)\nCanada thu zaksak na ~ Joseph Pau Ngaihte


url: =Inntung ah asi khat kahlei tawnleh kamsia thei ci’n aluang khautawh khaisuksak ~ ZD :: ZOMI DAILY\nposted on 22 February 2017 at 8:16 pm Lomkholna: China, News, Sawltak, World\nCentral China, Hubei Province sungah Construction nasempa khat anasepna ah kia in si a, aluanghawm pen kahlei leh Lift te panin zawnsukding kiphallo ahih manin khautawh kikhaisuk cih South China Morning Post pan kiza hi. Hihthu azakha khempeuh hehmahmah uh a, kahlei leh Lift zatding aphallo te mawhsak mahmah uhhi.\nHih thupiang pen abeisa Monday ni in thupiang ahihi. Kum 50 aphakhin Construction Worker khatin Hubei Province sung aom Building asangpi khat apualam innza azut laitak in kahlei sikkhial in kia a, sipah cihi.\nApartment Building ii that 13 na panin akiasuk hi a, that 3 na apualam ah akilam Patio tungah tusuk in sipah hi. Aluanghawm pen a naseppih te’n that 3 na panin anuai ah akumpihsawm uhciangin hih Building vaisai te ahi Property Management Company te’n phallo uhhi. Kahlei leh Lift te misiluang puaksukna in kizangleh hih Building ah ateengte kamsiathei cihtawh zatding phallo uhhi.\nProperty Management Company tebek hilo in, tua Building sungah aom Property Owner te’nzong Lift leh Stairs te akizatding phallohuan uhhi.\nTuaciang in misipa ii innkuanpih te’n Fire Department te kiangah huhna ngen uh a, anunung ciangin Firefighters te huhna tawh inntung panin khautawh khaisuk uhhi.\nHihvai Online Social Media tungah akitheih ciangin akiciakpah ziahziah hi. Tua Building sungah aomte ahi zongin, Management te ahi zongin hehpihna lungsim neilo ci’n kiko ziahziah hi. Kamsia thei ci’n aluanghawm pen kahlei leh Lift te azatsakloh pen kiheh mahmah hi.\nPawlkhat in Online ah Comment pia uh a, hih Building sungah misipa ii akha in khemdending hi. Banghanghiam cihleh aluanghawm pen nuamtak in ki puasuk saklo hi ci’n pawlkhat in Comment pia uhhi.\nKhatpa leuleu in, “Hih innnei te kiangah ahunhun in nahawh zelzel inmaw” ci’n Comment piaksak citciat uhhi.\nZo ngeina ahzong khual ah asi aomciang a innteek te sa gawhin innsiansuah kibawlsak cihdan omthei hiven maw? Comment dihvou leh… ZD Sawltak #zomidaily\nPrevious: Kim Jong Nam ii luanghawm GHKL zato pan kiguksawm ~ ZD\nNext: Dr. Dongno thugenna ~ Zomi Nam Ni 2017 Malaysia\nChristian Hymn te’ tangthu: Keima’ Topa Zeisu Lamdang Honpa Hi\nKhumi (Paletwa) te zong bye bye, Chin a ci ci uh hi ta


url: =Clinton te nupa in atanu House of Representatives tuhsaksawm ~ Thang Khan Lian :: ZOMI DAILY\nClinton te nupa in atanu House of Representatives tuhsaksawm ~ Thang Khan Lian\nposted on 12 November 2016 at 9:03 pm Lomkholna: News, Thangkhanlian, USA, World\nNov. 11, 2016: Hillary in US President kiteelna a lelh hangin mai lam hun ciangin ama’ zalaih thei ding geelna na nei hi. New York City Congressional District ah kum 79 mi, Democrats Nita Lowey in pensen (retire) lak sawm ta ahih manin New York City 17th Congressional District ah Nita Lowey’ za laih dingin Hillary leh Bill Clinton ten a tanu uh, kum 36 mi, Chelsea Clinton pen US House of Representatives tutna tuhsak sawm uh hi.\nNita Lowey in US House zum ah kum 30 na sem khin zo a, Democrats policiante lakah a kizahtak mahmah pawl hi a, tu-in pensen lak sawm ta hi ci-in New York Post in suaksak hi.\nClintonte nupa in US House of Representative a tanu in a tuh theihna dingin August kha-in Chappaqua kiim-a amau teenna (primary residence) kizom lian-a om inn khat Chelsea Clinton leh a pasal leh a tate gel uh – Charlotte leh Aidan’ teenna dingin $1.16 million na leisak uh a, a ngian teng uh tawh mop ding na kithawi panpan ta uh hi. Chelsea pen tu lianin a teenna bit leh a vote sazian sunga a min kikhumna pen Manhattan hi a, Nita Lowey’ tutna a laih/tuh theihna dingin hih a inn thak Chappaqua kiim-ah phalna tawh teen theihna (legal residence) a neih masak ding kisam ahih manin a nu leh pa’n hih bangin a vaihawmsak ahi hi.\nHillary in Presidential kiteelna ah guallelhna a ngah manin amah gumte pawl a kaihkhop kik theihna (regroup) ding uh hun bang tan hiam lut ding a, Clinton brand kici bawl ding nasia takin hanciam hi ci-in source report kisuaksak hi. A beisa hunin Chelsea pen Clinton Foundation leh vote zonna (campaign trail) ah kinak golh/bual mahmah a, a nu’ sulnung teng nak zuih mahmah hi.\nHillary in bel President ngah leh Chelsea politics ah kibual dingin phal lo hi kici hi. Ahih hangin US President kiteelna ah mipite vote (popular vote kici) tam a ngah zawk hangin Trump in Electoral vote tawh zo kiau se ahih manin Hillary in a sung natna a dam theihna dingin a tanu politics ah kaih lut sawm ta hih tuak hi.\n#Hillary gumte adingin hih pen thu hoih ahi hi. President, Senate leh House of Representatives ah Japan’ gal bangin na guallelh dikdek hangun ama za laih ding khat hong kipan kik ding ahih manin lungkia loin tha na pia ziahziah pah un. A nu leh pa’ ngian hong la khawm leh khauh mahmah kha ding hi. 😛 -The Hindu/ Thang Khan Lian\nPrevious: Facebook in mi pawlkhat asi ci in tangko khial ~ ZD\nNext: Escalator kahlei tungpan naungek kha 4 aphapan khat kia ~ ZD


url: =Messiah i Puanpi (The Mantle of Messiah) :: ZOMI DAILY\nposted on 18 February 2018 at 8:58 am Lomkholna: Biakna, Dimlunzam, News\nSiapa in ka pai ngei nailohna khan sung khat ah ong paipih hi. ” Hih mun pen puan ki senna khan hi. Tua acih kawm in,puanza hi dinga ka ngaihsut aci coffee bang (brown color) puanpi khat ong lakkhia hi.\n“Hih puanpi pen prophet te puantung silh pi hi.\n“Puanpi (mantle) acih nop na lian pen bang ahia leh? ”\n“Puan, puan nan khat hi na pi tua sangin thuk zaw hi.” ” Mantle i cih in ong sapna, tavuan( mawhpuak) i ngahna leh ana i sepna, Pasian sathau ong nilhna agen hi. ” Moses pen anasepna akhawl ding ciangin Nebo mual tungah kahto a, anungzuipa Joshua tungah khutngak thupha piakna nei hi. Pasian Kha siangtho leh amantle, a thuneihna pen Joshua tungah ong tung khawm pah hi.” Elijah nasep hun abei ciangin a nungzui Elisha kiangah a puanpi khiatsuk a, Elisha in tua puanpi a top khit a kipan in ama tungah Elijah kha ong tung suk pah hi ven maw? Tun hithu apai\nzia khat na mu thei ta hia?”\n” Mu thei tamah ingh e sia” ka cit khit teh,” A thu apian sim in, Pasian mipa in leitungah a nasep zo ding hita, tua teh Pasian kiangah pai ding hita, a hun sim in, leitung nusia a kahtohna leh anasep zawhna pen ki zom sa gige ingh.”\n“Hi lua hi, ” Siapa in ong cih khit ciangin, “Tun i gumpa Zeisu Messiah in leitungah anasepna teng a zawh ciangin, bang a piang a leh na thei hia? Moses ahih leh mualtung kahto, Elijah ahih leh vantungah kahto, amau gel bang lian mah in, vanah akilaktoh ma in anungzuite zong ama kum ama kiang mah ah om uh hi ven.A hih leh a puanpi( a mantle) koi ah om? A thu dangte bel ki tuak napi hih thu ciangin apuan pi kua in ngah a kua tung tu hiam cih thu kisam lai hi ven.”\n“Hih thu pen ngaihsun kha ngei het kei mah ingh. Messiah i puanpi tawh kisai pen mangthang keei sa keei ingh.”\n“A thu pen hibang hi,”A puan pen gol lua in mikhat bek leh nungzui khat bek i ngah ding in lianlua. I vekpi tungah ongtun kul hi. Moses leh Elijah tungpan apuan uh angah anungzui ten Kha Siangtho zong amau tungah tusuk pah hi. Tua ahih leh Messiah nungzui te a ding pen amah van kah to in Pa kiangah apai teh bang ong piang a hia?,\n“Pasian Kha siangtho pen Pentecost ni in\nOng tung mah ve leh”\n“Tua ahih leh Kha Siangtho a ki piakni in bang tawh ki pia khawm ahia?”\n“Messiah puanpi a hi ve maw tua ong ki pia khawm pen. Kuate tungah ki pia?” ” Nungzui khempeuh tungah kipia. Tun na mu theita hia.. Eite khempeuh tungah ama puanpi i a them ong ki pia ciat ai ve. I Pasian a ding a i sepna, a hong sapna ah ama puan pi ki mu thei hi. Ama puanpi ah i ki hel khak leh ama sathau nilhna ah zong ki hel i hi.\nA hong sapna a om leh i tangtun sak zawh na ding sathau nilhna zong i nei hi. Tua ahih man in tua Messiah puanpi nuai ah nang ong ki sapna mun leh na sep ding om ahih man in hah zon in. Nang mah ong ki sapna pen Messiah mantle nuai bek ah ong ki ngah ding hi.”\nThe mission: Tuni in na puanpi pen Messiah sung ah avek in la in la, Kha siangtho vangliatna leh thu neihna tawh ongsapna gahsuah dingin ong kalsuan khia dih in.\nDeut 31:7_8; 34:9; 1 King 19:9; Acts 2: 1_4, Johnathan Cahn Day 57, Dim Lun Zam\nPrevious: Vondeih Kep Ding – 135 (Dimno’ Pa)\nNext: Yangon ah Zomi Nam Ni Kibawl Ding\nKanu leh kapa that na hihi\n2020 Election gal etna\nKL Taxi hawlte’n lungphona neileuleu


url: =Tol kisawh ZU leh Tol kisawh lo ZU :: ZOMI DAILY\nposted on 14 April 2015 at 11:15 pm Lomkholna: Article, Hauthang, Health\nZu cih kammal in Zopau hi. Khumsak, liimsak, Itna piangsak, Mawh kimaisak, Kilemtuah sak, Kizahtakna bawl khia sak pen ZU zopau in kicihi. Tuapen Tol kisawh ahih man in Zo laisiangtho in nial bilbel hi. zomi te Zu acih na ah Zozu, Zuhaa, Zuning hitengbek hi a, atha hatna 2% sang in tamzaw lo ahihi.\nTolkisawh lo Khamtheih te Zu kicilo a, Zopau in Gu kicihi. Dawn theih veve singgah kium te Zu kici nawn lo hi. Haigah, Gamsawkluu gah, Lengtheigah, Lenggah te Tol sawl lo in ki uumhi. Aning om ciang kidawn in kikham thei hi. Atha hatna 5% pan in 9.9% ciang hi a, gu suak in kiguithei hi.\nAdang singgah tuamtuam pan kigah dawn theih singgah tui te ZU akici sang in khauh zaw hi na pi Tol kisawl lo ahih man in mitam pi in suak tatak in kidawn thei ahihi.\nTol kisawh Zu leh Tol kisawh lo singgah tuisang in alipkhap huai zaw gu om hi. Tua tol kisawh lo mitampi buaina apia thei ZU in anuai abang ahihi.\n1. Salvation Zu\n2. Justification Zu\n3. Reconciliation Zu\n4. Redemption Zu\n5. Sanctification Zu\n6. Deliverance Zu\n7. Glorification Zu\n8. Restoration Zu\nHih te Tol kisawh lo akikham thei hong kitawngsak thei ahih lam thei huai mahmah hi. Akhingkhai siamte ading in hih te pen IQ- Intelligence Quotient, EQ- Emotional Quotient , SQ- Spiritual Quotient hong paina lampi thum tawh ki muthei hi. Zozu sang in cik zaw thamtham hi. Zu hawmpa in hih lampi thumsung pan in khat teitei zang den hi.\nZopau in Zu cih ciang in tol kisawh ahih hang in Distill in kibawl lo te ahihi. Tua ahih man Khuai Zu, Lenggah zu, Zozu, Zuhaa, Zuning te Distill in kibawl sawnsawn lo ahihi.\nDistill in akibawl khit ciang in 12% atungsiah in khauh ta a, Alcohol hita hi. Tua ahih teh Zopau in Zu akici pen adang\nguih theih khamtheih akibawl te tawh amin lawh kibang hetlo ding ahihi. Gospel leh Revival moment lamtawh thu hong gen i sia ten Zo pau in ZU pen uangsak gawp lel uhi. Adangte tawh memap gawp in Steam uh a, atawp tawp Distill in kibawl lo ZU pen DAWI hong suah uhi.\nUp nathu gen i hih loh hang i kam mal ZU cih na i Fundamentally kan dik masak kisam veve ahihi.\nPrevious: Hitler a sih khitciang a zawlta neih kithei pan\nNext: Nupa Innkuansung ki maingapna ~ Rev. Lian Za Tuang